Telerau ac Amodau | Cynnal Cymru\nCYMRAEG - Header\nChwilio'r safle yma:\nCYMRAEG - Main Menu (2-Level Display Block)\nCewch eich ysbrydoli gan y newyddion diweddaraf ac ymunwch gyda'r drafodaeth DC.\nDewch yn aelodEisoes yn aelod?\nYmunwch â'n cymuned ar-lein\nEnw defnyddiwr: *\nTrwy ddefnyddio’r wefan hon rydych yn cytuno i’ch rhwymo gan y Telerau ac Amodau hyn (“Telerau ac Amodau”) ac, yn enwedig, rydych yn cytuno ac yn derbyn yr ymwadiadau a’r cyfyngiadau cyfrifoldeb a gynhwysir yn y Telerau ac Amodau hyn.\nCadwn yr hawl i ddiwygio, addasu, newid a/ynteu ddiweddaru cynnwys ein safle a’r Telerau ac Amodau ar unrhyw adeg a heb roi rhybudd. Mae’n bwysig eich bod yn ailddarllen y Telerau ac Amodau yn gyson er mwyn sicrhau eich bod yn ymwybodol o newidiadau, addasiadau ynteu ddiweddariadau o’r fath. Trwy barhau i ddefnyddio ein Gwefan yn dilyn y fath newidiadau rydych yn dynodi eich bod yn fodlon i’ch ymrwymo gan y Telerau ac Amodau fel y maent wedi eu haddasu.\nOs nad ydych yn barod i dderbyn y Telerau ac Amodau hyn ac yn cytuno â nhw yna ymadewch â’r Wefan hon yn syth os gwelwch yn dda.\nYn y Telerau ac Amodau hyn:\n1.1 ystyr ‘ein safle’ yw’r Wefan y gellir ei chyrraedd trwy gyfrwng y cyfeiriadau gwe “www.sustainwales.com” a /ynteu “www.cynnalcymru.com”;\n1.2 ystyr ‘ein’, a ‘ni’ yw Cynnal Cymru – Sustain Wales a, lle bo hynny’n berthnasol, ei swyddogion, y rhai a gyflogir ganddi a’i hasiantau awdurdodedig;\n1.3 ystyr “Cyfrif Logio i mewn” yw eich mynediad personol i adrannau cyrchiad cyfyngedig o’n gwefan y cyrhaeddir atynt trwy gyfrwng enw defnyddiwr a chyfrinair;\n1.4 ystyr ‘Defnydd(iau)’ yw ein holl ac unrhyw gynlluniau, destun, lluniau a graffigwaith ynteu ddeunydd arall a ddarperir ar ein gwefan;\n1.5 ystyr “Defnyddwyr” ynteu “Ddefnyddiwr” yw defnyddwyr y Wefan yn gyfunol a/ynteu fel unigolion fel y mae’r cyd-destun yn ymofyn;\n1.6 ystyr ‘chi’ a/ynteu ‘eich’ yw’r person ynteu’r mudiad sy’n cytuno i’r cytundeb hwn â ni trwy dderbyn yr Amodau a’r Telerau hyn.\n2 Telerau Defnyddio ein Gwefan\n2.1 Byddwn yn caniatáu i chi gael mynediad, i ddefnyddio a rhyngweithio â’n safle yn ddarostyngedig i’r Telerau ac Amodau hyn.\n2.2 Mae gennych yr hawl i chwilio, i weld, i gopïo, argraffu allan a defnyddio’r Deunydd(iau) a ddarperir ar ein safle at eich dibenion personol eich hun a/ynteu eich busnes tra bod y defnydd busnes hwnnw wedi ei gyfyngu i hyrwyddo trwy gyfrwng ein gwefan ni y cynlluniau cynaliadwyaeth a weithredir a/ynteu a hyrwyddir gan eich busnes. Ni chaniateir i chi ddefnyddio’r wefan ynteu unrhyw rai o’r Deunyddiau at unrhyw ddiben masnachol arall heb i chi yn gyntaf dderbyn ein caniatâd ysgrifenedig ni.\n3 Eich ymrwymiadau\n3.1 Ni fyddwch yn:\n3.1.1 copïo, argraffu allan ynteu mewn unrhyw ffordd arall yn atgynhyrchu unrhyw ran o’r Deunyddiau, heblaw am at y dibenion a ganiateir gan yr Amodau a’r Telerau hyn, neu a awdurdodwyd gennym ar ffurf ysgrifenedig;\n3.1.2 darparu unrhyw ran o’r Deunyddiau at ddefnydd unrhyw drydydd parti ac eithrio'r rhai a gyflogir gennych a hynny dim ond ar gyfer y dibenion a ganiateir gan y cytundeb hwn neu a awdurdodwyd gennym ar ffurf ysgrifenedig;\n3.1.3 newid unrhyw ran o’r Deunyddiau heblaw am mewn ffyrdd y nodir yn benodol y caniateir gwneud hynny, ac a anogir gan yr elfennau rhyngweithiol ar ein safle;\n3.1.4 ddefnyddio ein gwefan er mwyn cynnal unrhyw weithgareddau sy’n torri unrhyw ddeddfau, yn torri ar draws hawliau unrhyw drydydd parti ac/ynteu’n torri unrhyw safonau ynteu god ymddygiad a gyhoeddir gan unrhyw awdurdod perthnasol;\n3.1.5 personadu unrhyw ddefnyddiwr arall;\n3.1.6 darparu unrhyw wybodaeth gyfeiliornus ynteu gamarweiniol yn eich cylch eich hun a/ynteu eich busnes;\n3.1.7 ymyrryd ag ynteu geisio ymyrryd ag unrhyw fesurau diogelwch sy’n berchen i, yng nghyswllt, ynteu a ddefnyddir gan ein safle; na chwaith\n3.1.8 drosglwyddo ynteu gael gwared ar y cyfan ynteu unrhyw ran o’r hawliau sydd gennych o fewn y Telerau ac Amodau hyn.\n3.2 Byddwch yn sicrhau na fydd unrhyw bersonau, ac eithrio’r rheini a awdurdodir isod, yn cael cyswllt â’ch Cyfrif Logio i Mewn gan ddefnyddio eich enw defnyddiwr a’ch cyfrinair.\n3.3 Chi sy’n gyfrifol am ffurfweddi eich technoleg gwybodaeth, rhaglenni cyfrifiadurol a’ch platfform at ddiben cysylltu â’n safle a/ynteu’r Deunyddiau. Argymhellwn yn gryf eich bod yn defnyddio meddalwedd amddiffyn rhag firws.\n4 Ein Hymrwymiadau\n4.1 Mi fyddwn ni:\n4.1.1 yn rhesymol ofalus wrth fynd ati i grynhoi deunydd ar gyfer ein safle;\n4.1.2 yn gwneud ymdrech resymol i sicrhau fod ein safle ar gael;\n4.1.3 yn cymryd camau rhesymol er mwyn sicrhau fod unrhyw gyfnodau pan na ellir cael cyswllt â’n safle, ac y mae rheolaeth gennym drostynt, cyn fyrred â phosib. Yn y cyswllt hwn nodwch os gwelwch yn dda y gall fod cyfnodau byr pan na ellir cael cyswllt â’r safle tra bod gwaith cynnal a chadw hanfodol a/ynteu uwchraddiadau i’n safle yn digwydd;\n4.1.4 yn gwneud ymdrechion rhesymol i sicrhau diogelwch unrhyw ddata y gall fod y byddwch yn darparu i ni.\n5 Mynediad i Gyfrifon Logio i Mewn\n5.1 Mewn ystyriaeth â’ch darparu â Chyfrif Logio i mewn, rydych yn cytuno:\na) i ddarparu gwybodaeth wir, gywir, cyfredol a chyflawn amdanoch eich hun pan fyddwch yn derbyn anogaeth gan ein ffurflen gofrestru ynteu unrhyw ffurflen arall y byddwn yn holi i chi ei llenwi ar unrhyw adeg; a\nb) chynnal a diweddaru’n ddiymdroi unrhyw wybodaeth bersonol y medrwch ei ddiweddaru trwy gyfrwng ein safle er mwyn ei gadw’n wir, yn gywir, yn gyfredol ac yn gyflawn.\n5.2 Rhaid i chi gadw eich enw defnyddiwr a’ch cyfrinair yn gyfrinachol a chymryd pob cam rhesymol er mwyn rhwystro mynediad heb awdurdod i’ch cyfrif Logio i Mewn. Os ydych yn gwybod ynteu â rheswm da dros amau fod rhywun wedi ynteu yn defnyddio eich enw defnyddiwr a/ynteu gyfrinair, rhaid i chi ein hysbysu yn syth. Chi sy’n gyfrifol am bob defnydd o’n safle, gan gynnwys eich cyfrif Logio i Mewn, gyda’ch enw defnyddiwr ynteu gyfrinair, pa un ai y bu’r fath ddefnydd gennych chi ai peidio.\n6 Eiddo Deallusol\n6.1 Mae’r holl eiddo deallusol ar ein safle, gan gynnwys, ond heb fod yn gyfyngedig i’r Deunyddiau a’r ffordd y cafodd ei drefnu ynteu ei ddewis, yn aros yn eiddo i ni ynteu'r rhai a drwyddedwyd gennym. Fe’ch caniateir i ddefnyddio’r Deunyddiau at y dibenion a awdurdodir yn benodol ym mharagraff 2.2 yn unig ac ni fyddwch yn defnyddio’r Deunyddiau at unrhyw ddiben arall na chwaith yn cynorthwyo ynteu’n hwyluso unrhyw drydydd parti i ddefnyddio’r Deunyddiau.\n6.2 Os fyddwch chi’n dod yn ymwybodol o unrhyw ddefnydd nas awdurdodwyd o’n safle a/ynteu’r Deunyddiau arno, rydych yn cytuno i’n hysbysu yn ddiymdroi.\n7.1 Os fyddwch chi’n gwneud unrhyw gyfraniad i’n safle naill ai ar ffurf ysgrifenedig, lluniau neu ar ffurf arall, rydych yn cytuno yn ddiymwad ac yn cydnabod yn ddi-droi’n ôl eich bod, trwy wneud cyfraniad o’r fath, yn rhoi caniatâd i ni ddefnyddio, atgynhyrchu, addasu’n rhesymol a chyhoeddi’r fath gyfraniadau heb daliad i chi.\n7.2 Trwy wneud unrhyw gyfraniad i’n safle rydych yn cytuno yn ddi-droi’n ôl y cawn olygu a/ynteu sensro y cyfan ynteu ran unrhyw gyfraniad o’r fath os ydym, ar sail ein disgresiwn llwyr ni, o’r farn fod angen gwneud hynny er mwyn gwneud y cyfraniad yn addas ar gyfer ei gyhoeddi ar ein gwefan. Ni fydd gennym unrhyw atebolrwydd yng nghyswllt cyfraniadau o’r fath a fydd wedi eu sensro.\n7.3 Byddwn ni’n penderfynu ar sail ein disgresiwn llwyr ni pa un ai i gyhoeddi unrhyw gyfraniad ar ein safle ac ni fydd gennym unrhyw rwymedigaeth o unrhyw fath am unrhyw oedi a/ynteu fethiant i wneud hynny.\n8 Eich Gwarantau\n8.1 Trwy ddefnyddio ein safle, rydych yn datgan ac yn gwarantu fod:\n(a) gennych y cynhwysedd, yr hawl a’r awdurdod i ddefnyddio ein safle a’ch bod yn cael eich rhwymo gan yr Amodau a’r Telerau hyn;\n(b) taw eich gwaith gwreiddiol chi yw’r cyfan o unrhyw gyfraniad a wnewch i’n safle, nad ydyw yn ddifenwol, yn gableddus, yn anllad nac yn sarhaus mewn ffordd arall ac nad ydyw yn torri unrhyw gyfraith, yn torri ar draws hawliau unrhyw drydydd parti na chwaith yn torri unrhyw safonau ynteu god a gyhoeddir gan unrhyw awdurdod perthnasol;\n(c) fod yr holl wybodaeth a’r manylion a ddarparwyd gennych i ni yn wir, yn gywir ac yn gyfredol ym mhob ffordd ac ar bob adeg; a\n(d) eich bod yn derbyn eich rhwymo ganddynt ac yn cytuno i gydymffurfio â’r Telerau ac Amodau hyn.\n8.2 Cytunwch i’n digolledu a’n cael ni yn ddiddrwg rhag unrhyw gais neu iawndal (gan gynnwys ffïoedd cyfreithiol cysylltiedig â’r un peth) a wneir gan drydydd parti yng nghyswllt unrhyw fater cysylltiedig ag ynteu yn deillio allan o’ch defnydd o’n safle o ganlyniad i unrhyw dorri ynteu amheuaeth i chi dorri’r rheolau yn y Telerau ac Amodau, gan gynnwys, ond heb ei gyfyngu i’r gwarantau a amlinellir ym mharagraff 8.1, ynteu dorri unrhyw gyfraith, safonau ynteu god ymddygiad, ynteu hawliau unrhyw drydydd parti.\n9 Ymwadiad Cyffredinol a Chyfyngiadau ein cyfrifoldeb\n9.1 Diben ein safle yw hwyluso rhannu gwybodaeth yn gyhoeddus ac i godi ymwybyddiaeth ynghylch cynlluniau cynaliadwy ar draws Cymru ac i’r perwyl hwn mae ein safle yn annog Defnyddwyr yn gadarnhaol i gyfrannu i’r safle, gan weithredu yn bennaf fel hwylusydd ar gyfer rhannu gwybodaeth o’r fath. I’r perwyl hwn, rydym yn darparu’r safle ar sail ‘fel y mae’ ac i’r graddau helaethaf posib o fewn terfynau’r gyfraith, ac ni roddwn unrhyw warant na rhoi sicrhad o unrhyw fath yng nghyswllt cynnwys ein gwefan na chwaith y Deunyddiau arni, ac rydym yn ymwadu rhag unrhyw warantau ynteu sicrhad o’r fath. Ymhellach, nid ydym yn rhoi unrhyw sicrhad na gwarant ynghylch cywirdeb, amseru, cyflawnder, addasrwydd at unrhyw bwrpas na chwaith yn rhoi sicrwydd na gwarant ynghylch pa mor ddibynadwy yw’r wybodaeth, y datganiadau, y cyngor, unrhyw farn a fynegir, nac unrhyw graffeg a/ynteu offer meddalwedd a gyhoeddir ar ein safle, pa un ai yn deillio oddi wrthym ni ynteu unrhyw Ddefnyddiwr arall. Gall fod y wybodaeth ar ein safle yn cynnwys camgymeriadau technegol ynteu wallau teipograffeg. Gwrthodwn, i’r graddau helaethaf a ganiateir gan y gyfraith unrhyw gyfrifoldeb, sut bynnag y cwyd, am unrhyw gamgymeriadau o’r fath ynteu am\na) unrhyw gamgymeriadau technegol, ffeithiol, testunol ynteu deipograffeg, wallau ynteu esgeulustod ar, ynteu yn gysylltiedig â’n safle ynteu unrhyw wybodaeth a/neu Ddeunydd ar y safle;\nb) diffyg argaeledd y safle (ynteu unrhyw ran ohoni) ynteu unrhyw Ddeunyddiau;\nc) unrhyw ddatganiad a wneid gan drydydd parti yn defnyddio’n safle;\nd) unrhyw rwystr mewn darparu, ynteu fethiant i ddarparu ynteu roi cyswllt i, Ddeunyddiau; neu\ne) unrhyw gamargraff ar, ynteu yn gysylltiedig â’n safle neu ein deunyddiau, (ac eithrio camargraff dwyllodrus a grëir gennym ynteu ar ein rhan).\n9.2 NI FYDDWN NI NAC UNRHYW RAI O’N CYFARWYDDWYR, CYFLOGAI YNTEU GYNRYCHIOLWYR ERAILL YN ATEBOL PA UN AI YNG NGHYSWLLT CYTUNDEB, CAMWEDD, ESGEULUSTOD YNTEU FATER ARALL AM UNRHYW FATH O GOLLED NEU NIWED O GWBL, PA UN AI YN UNIONGYRCHOL YNTEU’N ANUNIONGYRCHOL O GANLYNIAD I, YNTEU YN GYSYLLTIEDIG Â DEFNYDDIO EIN SAFLE, GAN GYNNWYS (OND HEB EI GYFYNGU I) NIWED I FEDDALWEDD A/YNTEU GALEDWEDD, COLLED ECONOMAIDD, COLLI DATA, COLLED ÔL-DDILYNOL, COLLED A/YNTEU NIWED I EIDDO A HAWLIAD TRYDYDD PARTI.\n9.3 Nid ydym yn gwarantu nac yn honni y bydd:\n(a) mynediad i’n safle a/ynteu'r deunyddiau, ynteu unrhyw ran ohonynt, yn ddi-dor, yn ddibynadwy na’n ddi-nam;\n(b) ein safle a/ynteu'r Deunyddiau ynteu unrhyw gynhwysion eraill, yn gywir, yn gyflawn na’n ddibynadwy; na\n(c) bod ein safle yn rhydd o firws neu nam.\n9.4 Er gwaethaf y materion uchod, nid yw unrhyw rai o’r cyfyngiadau a’r eithriadau yn y paragraff 9 hwn â’r bwriad o gyfyngu eich hawliau fel defnyddiwr ynteu unrhyw hawliau statudol eraill na ellir eu heithrio nac mewn unrhyw ffordd i eithrio o ynteu i gyfyngu ar ein cyfrifoldeb i chi yng nghyswllt marwolaeth ynteu niwed personol o ganlyniad i’n hesgeulustod ni ynteu’r rhai a gyflogir gennym ynteu ein hasiantau.\n9.5 Rydych yn cytuno fod pob un o’r cyfyngiadau hyn yn rhesymol o ystyried natur y safle fel y disgrifir ym mharagraff 9.1.\n9.6 Dylid dehongli pob un o’r eithriadau ynteu’r cyfyngiadau uchod fel darpariaethau annibynnol a gwahanadwy o fewn y Telerau ac Amodau hyn.\n10 Cysylltiadau ac Astudiaethau Enghreifftiol\n10.1 Byddwn o dro i dro yn darparu cysylltiadau o’n safle i wefannau trydydd parti a/ynteu gyhoeddi astudiaethau enghreifftiol o gynaliadwyaeth. Darperir cysylltiadau ac astudiaethau enghreifftiol ar gynaliadwyaeth er hwylustod a chymorth i chi ac nid yw cynnwys unrhyw gyswllt ynteu astudiaeth enghreifftiol yn awgrymu ardystiad, cymeradwyaeth ynteu argymhelliad o’r safle y cysylltir ag ef, ei weithredwr, ei gynnwys na chwaith y mudiad sy’n destun yr astudiaeth enghreifftiol. Ni fyddwn yn gyfrifol mewn unrhyw ffordd ddichonadwy am wefannau trydydd parti felly nac yn rhoi unrhyw warant, cynrychiolaeth, cymeradwyaeth na chefnogaeth yn y cyswllt hwn i unrhyw hysbysebion, nwyddau ynteu wasanaethau ar gael oddi wrth wefannau trydydd parti o’r fath nac ychwaith yng nghyswllt unrhyw fudiad sy’n bwnc unrhyw astudiaeth enghreifftiol.\n10.2 Ni chewch weithredu unrhyw gysylltiad at ynteu oddi wrth ein safle ni heb dderbyn ein caniatâd ysgrifenedig penodol ni.\n11 Preifatrwydd a Gwarchod Data\n11.1 Rydym yn ymdrechu i ddefnyddio gweithdrefnau diogelwch addas wrth storio gwybodaeth bersonol er mwyn rhwystro mynediad heb awdurdod gan unrhyw drydydd parti. Fodd bynnag, nid yw’r rhyngrwyd yn gyfrwng cyfan gwbl ddiogel ac rydych yn cydnabod a chytuno na fyddwn, i’r graddau helaethaf a ganiateir gan y gyfraith, yn gyfrifol am unrhyw ddefnydd heb awdurdod, dosbarthu, niwed i, ynteu ddinistr data personol a ddelir gennym.\n11.2 Os gwelwch yn dda ewch at ein Polisi Preifatrwydd er mwyn cael gwybod rhagor ynghylch ein defnydd o’r wybodaeth bersonol yn ein meddiant.\n12.1 Rydym yn cadw’r hawl, ar sail ein disgresiwn llwyr ein hunain, i wahardd – heb rybudd - mynediad i’n safle, y Deunyddiau ynteu unrhyw ran arall o’r safle i unrhyw berson, gan gynnwys, ond heb ei gyfyngu i Gyfrif Logio i Mewn.\n12.2 Os bydd unrhyw Lys Barn yn dod i’r casgliad fod unrhyw rai o ddarpariaethau’r Telerau ac Amodau rhain yn ddi-rym ynteu’n amhosib i’w gweithredu, caiff ei ddileu a deil gweddill yr amodau mewn grym ac yn effeithiol.\n12.3 Caiff yr Amodau a’r Telerau rhain eu rheoli a’u dehongli yn unol â chyfreithiau Cymru a Lloegr ac rydych yn cytuno i gydymffurfio i awdurdodaeth Llysoedd Lloegr a Chymru yn unig.\n13 Adborth a chwynion\nOs oes gennych unrhyw gwynion ynghylch unrhyw agwedd o’n safle, ynteu ag unrhyw gwestiynau neu mewn unrhyw ffordd arall yn dymuno darparu adborth i ni, cysylltwch â ni os gwelwch yn dda yn:\n(Fforwm Datblygu Cynaliadwy i Gymru)\nSgwâr Mount Stuart,\nFfôn: 029 20 19 20 21\nMewngofnodwch neu Cofrestrwch er mwyn rhoi sylw\nRhaglen a ariennir gan Lywodraeth Cymru i gynorthwyo cymunedau i weithredu ynghylch y newid yn yr hinsawdd.\nYnni Cymunedol Cymru\nYn dwyn ynghyd cymunedau sy'n gweithredu ar ynni adnewyddadwy ac effeithiolrwydd ynni\nCynllun Grantiau Cefnogi Byw Cynaliadwy\nCynllun grant a ariennir gan Lywodraeth Cymru. Amgylchedd Cymru a Cynnal Cymru sy’n ei gyflwyno.\nCYMRAEG - Footer\nHawlfraint © Cynnal Cymru Sustain Wales


Cyhoeddiad: Boré i blannu mwy na 107,000 o goed ar ôl ymgyrch Nadolig llwyddiannus – Maint Cymru\nMae’n bleser gennym gyhoeddi bod ein hymgyrch Coed ar gyfer y Nadolig 2020 wedi codi £32,313.56, ac y bydd yn arwain at 107,712 o goed yn cael eu plannu gan Brosiect Coedwig Gymunedol Boré.\nGofynnodd yr ymgyrch i bobl, ysgolion a busnesau yng Nghymru gyfrannu dros gyfnod yr ŵyl, a chefnogi cymuned Boré i blannu coed. Mae’r cyfrif terfynol yn gwneud ymgyrch 2020 yr un mwyaf llwyddiannus erioed gan Maint Cymru, sy’n rhagori’n dda ar ymgyrch 2019, a arweiniodd at blannu 73,208 o goed ym Mbale, Uganda.\nY flwyddyn 2020 oedd y flwyddyn boethaf ar gofnod, ar y cyd â 2016, sy’n golygu na fu erioed amser mwy pwysig i blannu coed a chynyddu ein hymdrechion gyda’n gilydd i leihau allyriadau carbon. Mae Boré wedi’i leoli mewn rhan anghysbell o ddwyrain Kenya ger y cyhydedd, lle mae newid yn yr hinsawdd wedi arwain at eithafion o sychder, llifogydd, a llai o gnydau. Mae’r pandemig COVID-19 wedi achosi llawer o galedi hefyd, ac mae cyflogaeth leol wedi diflannu bron yn gyfan gwbl.\nBydd y coed sydd wedi’u plannu o ganlyniad i’r ymgyrch hon yn sicrhau cyflogaeth i tua 60 o fenywod lleol, a fydd rhyngddynt, yn plannu’r rhain a llawer mwy o eginblanhigion. Bydd y ffynhonnell newydd hon o incwm yn bwysig dros ben i deuluoedd mewn ardal lle mae 26% o blant dan bump oed yn dioddef o ddiffyg maeth.\nYn ogystal â chreu aer glanach a hinsawdd fwy sefydlog, bydd Prosiect Coedwig Gymunedol Boré yn darparu coed am ddim i 2,500 o ffermwyr a thros 100 o ysgolion, sy’n cynnig mathau posibl o faeth ac incwm. Mae’r coed yn golygu hefyd, na fydd ffermwyr lleol, sydd wedi cael eu taro’n arbennig o galed gan effeithiau COVID-19 a thywydd garw, yn gorfod troi at losgi a gwerthu siarcol, sy’n dinistrio coedwig leol ac yn rhyddhau symiau mawr o CO2.\nDiolch yn arbennig i SportPursuit, manwerthwr ar-lein a phartner Maint Cymru, sydd wedi codi £30,000 fel rhan o’u hymgyrch Coedwig Nadolig, a addawodd i ariannu plannu coeden ar gyfer pob archeb yn ystod mis Rhagfyr. Bydd eu rhodd yn cefnogi plannu 100,000 o goed, ac mae’n rhan o darged parhaus i blannu 250,000 o goed yn gyffredinol.\n“Ein nod fel elusen yw cysylltu cymunedau yng Nghymru â’r rheiny sydd ar reng flaen yr argyfwng hinsawdd yn rhyngwladol, a gwneud gwahaniaeth pendant. Mae’r ymgyrch eleni yn gam enfawr ymlaen gyda’r nod hwn – ac mae’r ffaith ein bod ni wedi gallu cynyddu’r arian a godwyd bron 50% yn ystod blwyddyn anodd i lawer o deuluoedd, wedi bod yn wych.\nRydym yn hynod ddiolchgar i’r rhoddwyr, yr ysgolion a’r busnesau am ddod at ei gilydd i ddangos eu haelioni a’u cyfeillgarwch gyda’r ymgyrch hon. Rydym yn arbennig o ddiolchgar i gymuned Boré a fydd yn defnyddio’r arian hwn i blannu coed sy’n hanfodol i’r frwydr yn erbyn newid yn yr hinsawdd.”\nRu Hartwell yw Cyfarwyddwr Cyswllt Carbon Cymunedol, ac mae wedi gweithio’n agos gyda Phrosiect Coedwig Gymunedol Boré ers 2008. Dywedodd:\n“Gan fod 2020 wedi bod yn flwyddyn arbennig o anodd i bobl Boré, byddaf yn cysgu’n well yn gwybod am yr effaith bositif` y bydd y rhoddion hyn yn ei chael ar fywydau fy ffrindiau yn y gymuned wych hon.\nMae’r gefnogaeth barhaus gan bobl Cymru, ynghyd â gwaith caled Prosiect Coedwig Gymunedol Boré, yn enghraifft bwerus o’r hyn y gallwn ei gyflawni pan fyddwn yn gweithio ar draws cyfandiroedd a chymunedau i fynd i’r afael â newid yn yr hinsawdd”\nMeddai Adam Pikett, cyd-sylfaenydd a Phrif Swyddog Gweithredol SportPursuit:\n“Diolch i waith caled tîm SportPursuit a brwdfrydedd ein cwsmeriaid, mae ein mentrau plannu coed wedi mynd o nerth i nerth dros y flwyddyn ddiwethaf. Mae’n gamp enfawr plannu 100,000 o goed fel rhan o’n hymgyrch Coed Nadolig ym mis Rhagfyr – rydym wedi plannu cyfanswm o 224,650 o goed hyd yn hyn. Hoffem ddiolch i’n holl gwsmeriaid, ein tîm a’n partner Maint Cymru am eu gwaith gwych.”\nHoffai Maint Cymru ddiolch i’n holl roddwyr am eu cefnogaeth gyda’r ymgyrch hon, ac rydym yn edrych ymlaen at adeiladu ar y llwyddiant hwn yn 2021.\nNodyn: Gallwch ddarllen datganiad i’r wasg am y newyddion hwn i newyddiadurwyr yma.\nDatganiad i’r wasg: Ymgyrch hinsawdd Nadolig Cymru yn gweld dros 100,000 o goed yn cael eu plannu yn KenyaBlog: Y frwydr Masnach Deg dros gyfiawnder hinsawdd


Blue Lobster Software Development & Graphic Design\nMae’r tîm Blue Lobster yn dîm sefydledig a gwobrwyedig o ddatblygwyr meddalwedd proffesiynol. Darllenwch am rai o’n gwasanaethau.\nCofrestrwch i dderbyn ein Newyddion. ‘Dydyn ni ddim yn gyrru llawer, ond mae nhw werth eu darllen!\nMae Blue Lobster IT Ltd yn gwmni Datblygu Meddalwedd a Graffeg gwobrwyedig. Rydym yn arbenigo mewn datblygu datrysiadau meddalwedd unigryw ar gyfer disgyblaethau eang yn cynnwys Technoleg Gwe a Symudol, rhaglenni GIS, prosiectau data cymleth, Cyflwyno a Dadansoddi Data, Dylunio Cynnyrch Gwybodaeth ac Estyn Allan a Lledaenu Gwybodaeth.\nMae gennym bortffolio amrywiol ac eang, yn gweithio gyda Llywodraethau Cenedlaethol, Comisiwn Ewropeaidd (FP7, H2020 ayyb), Cyrff Di Elw, Gwneuthurwyr Polisi ac amrywiaeth o sectorau diwylliant. Mae gennym hefyd ddiddordeb gryf mewn sectorau Gwyddoniaeth Morol & Amgylchedd a Technoleg.\nO wefannau steil pamffled hyd at ddatrysiadau ar gyfer mentrau mawr. Dylunio Gwe, Rheolaeth Cynnwys & Systemau E-Fasnach. Datblygu meddalwedd ar gyfer iPhone/iPad ac Android.\nDylunio graffeg professiynol, cyfoes sydd yn dal llygaid, ar gyfer pob cyfrwng. Mae portffolio fawr ac eang gennym, o bosteri, ffurflenni, pamffledi a chylchlythyrau hyd at gwefannau a brandio llawn ar gyfer eich busnes.\nProfiad eang ac arbennigol mewn dylunio a datblygu Meddalwedd a Strategaethau o Ymwybyddiaeth , Polisi a Gwybodaeth yn y Sectorau Gwyddoniaeth Morol a Technoleg.\nDatblygiadau o feddalwedd SGDd (GIS). Dadansoddi data gofodol. Delweddu data gofodol trwy ddefnyddio rhaglenni cyfrifiadurol a technoleg gwe.\nDadansoddi data, lledaenu a cyflwyno. Cyfnewid fformat, prosesu a gwe-letya. Technolegau cronfa ddata, ‘mashup’ a Data Mawr.\nCreu dyluniadau gwe a graffeg deniadol ar gyfer y Comisiwn Ewropeaidd, Llywodraeth Cenedlaethol, Ysgolion, Creuwyr Polisi a sectorau diwydiannol eang .\n© 2020 Blue Lobster IT Limited.\tRhif Cwmni: 07105825.


Uchelwr Cymreig oedd Siasbar Tudur (Tachwedd 1431–21 Rhagfyr 1495); roedd yn Iarll Penfro a Dug Bedford ac yn ewythr i Harri Tudur (Harri VII, brenin Lloegr). Gyda'i frawd hŷn Edmwnd Tudur (tua 1430–1456), tad Harri Tudur, yr oedd Siasbar yn un o bum plentyn Owain Tudur ac yn ddisgynnydd uniongyrchol i Ednyfed Fychan (m. 1246), distain (canghellor) pwerus Llywelyn Fawr. I bob pwrpas Siasbar oedd yn rheoli de-orllewin Cymru o'i gadarnle yng Nghastell Penfro. Bu ganddo ran allweddol yn Rhyfeloedd y Rhosynnau fel prif gynrychiolydd y Lancastriaid yng Nghymru ac yn ymgyrchoedd ei nai, a wnaed yn ward iddo, i ennill coron Lloegr.\nWedi dod o "https://cy.wikipedia.org/w/index.php?title=Siasbar_Tudur&oldid=11083576"


Rydych chi yma:\tCynllunio / Hawliau Cynllunio / Ymholiad Cyn Cyflwyno Cais / Ffurflen Cyn Cyflwyno Cais\nFfurflenni Ymholiad Cyn Cyflwyno Cais\nMae'r Awdurdod yn darparu cyngor yn rhad ac am ddim cyn cyflwyno cais ffurfiol. Dyma gyfle i’r swyddogion ganfod yn gynnar unrhyw broblemau a allai godi o’ch cais, yn ogystal â rhoi cyngor ynglŷn â sut y gellir eu datrys. Dylai trafod eich cyn igion yn fuan helpu i brosesu unrhyw gais cynllunio dilynol yn amserol os dilynwyd y cyngor a ddarparwyd.\nFfurflen Ymholiad Cyn Cyflwyno Cais\nOs gwelwch yn dda defnyddiwch y ffurflenni hyn ar gyfer ceisio unrhyw gyngor o flaen llaw cyn cyflwyno eich cais, gan eithrio unrhyw Gynllun Hydro. Bydd angen i chi gynnwys cynllun o’ch cais gan ddilyn yr esiamplau rhoddedig er mwyn darlunio’r eiddo/safle presennol, a’r gwaith arfaethedig.\n« Ffurflen i’w Lawrlwytho (pdf)\nFfurflen Ymholiad Cyn Cyflwyno Cais ar Gyfer Cynllun Trydan Dŵr\nOs gwelwch yn dda defnyddiwch y ffurflenni hyn ar gyfer ceisio unrhyw gyngor o flaen llaw sydd yn ymwneud ag unrhyw Gynllun Hydro. Bydd angen i chi gynnwys arolwg ecolegol, coed ac archeolegol gyda’r cais yn ogystal a Datganiad Dylunio a Mynediad.\nFod cynllunio’n broses ddemocrataidd, a bod unrhyw gyngor a ddarperir gan swyddog yn farn anffurfiol sy’n seiliedig ar yr wybodaeth a roddir ar y ffurflen hon, ac fe’i rhoddir yn llwyr heb effeithio ar unrhyw benderfyniad a allai gael ei wneud gan Awdurdod y Parc Cenedlaethol yn y dyfodol.\nMae'r cyngor a ddarperir yn seiliedig ar bolisïau’r Cynllun Datblygu Lleol, a gellir gweld copi o’r ddogfen hon no yn swyddfeydd yr Awdurdod neu ar wefan yr Awdurdod. Argymhellir eich bod yn dod yn gyfarwydd â gofynion y polisïau cyn mynd ati i baratoi eich cynllun.\nGall gwybodaeth bellach hefyd ei ddarganfod ar wefan y Porth Cynllunio.\nBydd yr Awdurdod yn cydnabod derbyn eich ffurflen wedi'i chwblhau ac yn rhoi gwybod i chi pwy yw’r swyddog fydd yn ymdrin â'r ymholiad. Rydym yn ymdrechu i ymateb i'ch ymholiad cyn pen 20 diwrnod gwaith, ond mae’n bosibl y bydd oedi yn yr amserlen honno os bydd angen gwybodaeth bellach, neu os oes angen ymweld â’r safle, neu os yw’r llwyth au gwaith yn uchel. Byddwn yn ysgrifennu atoch i roi gwybod os bydd oedi’n debygol.\nO dan y Ddeddf Rhyddid Gwybodaeth, gellir darparu gwybodaeth am bob ymholiad cyn cyflwyno cais i drydydd parti sy’n gofyn.\nFfurflen Cyn Cyflwyno Cais


Dewch i gael cyngor a chymorth\narbenigol ar gyfer eich prosiect adfer natur\nDarllenwch am werth cudd y prosiect LNP – sy’n cysylltu’r bobl sy’n poeni am natur yn eu cymunedau, yn eu rhoi mewn cysylltiad â chwaraewyr allweddol ac yn eu cynorthwyo i drechu dirywiad byd natur yng Nghymru.\nMae Cydlynwyr Partneriaethau Natur Lleol ar reng flaen yr argyfwng natur yng Nghymru; yn cysylltu pobl sy’n gallu gwneud gwahaniaeth go iawn, yn ogystal â chyllido a rhedeg prosiectau sy’n gwella ac adfer natur leol.\nGall y prosiectau hyn amrywio o ailwampio trefniadau torri glaswellt, i feithrinfeydd coed, i ysgolion llyffantod, a llawer mwy.\nOnd mae llawer o waith ein Cydlynwyr LNP yn digwydd y tu ôl i’r llenni. Gallai ymweld â’r LNP am gyngor cychwynnol fod yn gam cyntaf hanfodol wrth ddatblygu prosiect natur lleol.\nOnd nid dyna ddiwedd y cymorth. Gall cydlynwyr helpu’r prosiect wedyn i wneud cysylltiadau â mudiadau perthnasol, cynorthwyo â chynigion cyllido a bod wrth law yn gyffredinol i gynorthwyo ag unrhyw broblemau neu roi arweiniad.\n‘Llinell weld...i’r ddau gyfeiriad’\nAnt Rogers yw’r Cydlynydd LNP dros Sir Benfro ac mae wedi gweithio yn y rôl hon (o dan deitlau gwahanol) am fwy na naw blynedd.\n‘Rwy’n credu mai hwyluso yw’r rôl yn bennaf,’ meddai Ant. ‘Mae’r LNP yn darparu llinell weld rhwng pobl sy’n gweithio ar lawr gwlad a’r llywodraeth – i’r ddau gyfeiriad.’\nMae hyn yn hanfodol i gynlluniau Cymru ar gyfer gwella ac adfer natur. Ar un llaw, mae angen i’r swyddogion yn Llywodraeth Cymru sy’n gosod y cyfeiriad ac sy’n llunio polisïau ddeall y rhwystrau sy’n wynebu pobl sy’n gweithio ar lefel lawr gwlad.\nAr y llaw arall, mae unigolion a grwpiau cymunedol sy’n ymuno â’r achos yn gwybod eu bod yn cyfrannu at flaenoriaethau rhanbarthol a chenedlaethol. Mae’r LNPs yn helpu Cymru i gyflawni’r gwaith adfer natur mewn modd cydlynol.\n‘Rydyn ni’n cysylltu grwpiau cymunedol â’r darlun ehangach,’ ychwanega Ant, ‘ac yn cysylltu’r llywodraeth gyda’r bobl go iawn sy’n gwneud y gwaith.’\nUn o’r enghreifftiau gorau o hyn yw’r gosodiad celf i ddod yng Nghadeirlan Tŷ Ddewi a gyllidwyd gan yr UE (Saesneg yn unig), sy’n cysylltu’r ddinas â Wexford, Iwerddon.\nBydd y darn, a gomisiynwyd gan Gysylltiadau Hynafol Cyngor Sir Penfro (Saesneg yn unig) a’i greu gan yr arlunydd enwog o Gymru, Bedwyr Williams (Saesneg yn unig), yn cynnwys tri chwch gwenyn enfawr sy’n symboleiddio’r gwenyn a roddodd Dewis Sant i Sant Aidan pan adawodd i sefydlu’r fynachlog yn Wexford.\nGwnaeth y tîm Cysylltiadau Hynafol gysylltu ag Ant am gyngor ar gadw gwenyn i ddechrau, cyn cyflwyno cychod gwenyn newydd i’r ardal.\nAr ôl eu rhoi nhw mewn cysylltiad â Chymdeithas Gwenynwyr Sir Benfro (Saesneg yn unig), amlygodd Ant y ffaith y byddai cyflwyno gwenyn mêl yn creu cystadleuaeth â’r gwenyn brodorol am yr ardaloedd llawn blodau sydd eisoes yn brin.\nArgymhellodd Ant eu bod yn cyfrannu at y peillwyr lleol drwy blannu mwy o flodau gwyllt – gan greu cynefin ehangach ynghyd â rhoi mêl gwell iddyn nhw.\nFe aeth ati i gysylltu’r tîm â Dr Sarah Beynon, Cyfarwyddwr y Bug Farm (Saesneg yn unig) a ffermwr lleol a oedd yn ‘hapus iawn i gynyddu’r amrywiaeth flodeuol’ yn ei gaeau gerllaw’r gadeirlan ‘er mwyn cefnogi gwenyn newydd ynghyd â gwenyn brodorol’.\nGan mai ychydig o amser sydd gan y prosiect, bydd angen rhywun arnyn nhw i gynnal a chadw’r ardal ar ôl i’r prosiect gau. I’r diben hwn, gwnaeth Ant gysylltu’r tîm ag EcoDewi (Saesneg yn unig), Grŵp Ecoleg ac Egni Penrhyn Dewi, sydd eisoes ‘yn ymhél yn weithredol â’r Gadeirlan i reoli rhai ardaloedd ar gyfer bioamrywiaeth a gweithgareddau cymunedol’, gan gynnwys gardd gymunedol.\nYnghyd â hyn, roedd y swyddog prosiect LNP, Aethne, wrth law i roi cyngor arbenigol i’r prosiect ar gostau a chyflenwyr hadau ar gyfer plannu blodau gwyllt, gan sicrhau’r effaith fwyaf bosibl i gyllidwyr y prosiect a bioamrywiaeth yr ardal.\nBeth mae hyn yn ei olygu i natur yn Sir Benfro\nGwnaeth y cysylltiadau hyn beri i bobl leol a oedd yn poeni am natur leol gael sedd wrth y bwrdd i eirioli ar ran bioamrywiaeth.\nYnghyd â hyn, gwnaeth cyfraniad yr LNP ddenu mwy o adnoddau i’r ardal i greu cynefinoedd o’r hyn a oedd yn grant celfyddydau a diwylliant Ewropeaidd ar y dechrau.\nMae LNP Sir Benfro yn un enghraifft ymhlith llawer o brosiect sy’n creu gwe o bobl rhyng-gysylltiedig sy’n ymladd dros eu natur leol. Os oes gennych chi brosiect yr ydych angen cyngor arno, neu os ydych chi eisiau cysylltu â phobl eraill sy’n poeni am natur yn eich ardal, cysylltwch â’ch Partneriaeth Natur Leol.\nGallwch gael rhagor o wybodaeth am brosiectau adfer natur Tŷ Ddewi yn yr erthygl ddiweddar hon, ‘Why St Davids is Wales’ rising eco star’ (Saesneg yn unig).


Brexit: Pryder am broblemau recriwtio'r GIG - BBC Cymru Fyw\nBrexit: Pryder am broblemau recriwtio'r GIG\nImage caption Fe fydd y Pwyllgor Iechyd yn derbyn mwy o dystiolaeth ddydd Iau\nMae Brexit yn bygwth gwaethygu problemau recriwtio yn y gwasanaeth iechyd, yn ôl tystiolaeth gan gyrff meddygol i'r Cynulliad Cenedlaethol.\nDywed Conffederasiwn NHS Cymru fod yna recriwtio 'sylweddol' o dramor, ac na ddylid cyfyngu ar hyn.\nCorff arall sydd wedi yn cyflwyno tystiolaeth i bwyllgor iechyd y Cynulliad yw'r Coleg Brenhinol Meddygaeth Argyfwng, sy'n rhybuddio fod y gwymp yng ngwerth y bunt yn gwneud y DU yn lleoliad llai deniadol i feddygon o dramor.\nDywed y Coleg y byddai'r gyfundrefn yn "ei chael yn anodd i weithio yn iawn" heb fod mwy o staff o dramor yn cael eu denu.\nFe wnaeth y pwyllgor iechyd gynnal ymgynghoriad cyhoeddus ar recriwtio i'r gwasanaeth iechyd yn 2016, a dydd Iau fe fyddant yn derbyn mwy o dystiolaeth.\nMae Conffederasiwn NHS Cymru, sy'n cynrychioli byrddau iechyd, wedi galw am gynllunio hir dymor wrth recriwtio er mwyn cwrdd ag anghenion iechyd a gofal cymdeithasol.\nMaen nhw'n rhybuddio fod y gwasanaeth iechyd yn y DU yn "dibynnu'n helaeth' ar weithwyr o'r Undeb Ewropeaidd ac o wledydd eraill.\nYn ôl ffigyrau ar gyfer Mawrth 2016 roedd 30% o ddoctoriaid y gwasanaeth iechyd yng Nghymru yn dod o dramor - o'r rhain roedd 8% o'r UE.\nImage caption Mae 30% o ddoctoriaid y gwasanaeth iechyd yng Nghymru yn dod o dramor\nHonnai'r Conffederasiwn yn dilyn Brexit "y gallai fod yn anodd cynnal rhai gwasanaethau oherwydd y potensial y bydd y broblem o recriwtio yn gwaethygu."\n"Mae dibyniaeth ar weithwyr o'r UE wedi cynyddu yn y blynyddoedd diwethaf, mae'n debyg oherwydd polisïau mwy llym wrth geisio rheoli mewnfudo o wledydd eraill," meddai'r Conffederasiwn.\nMaen nhw'n galw am sicrhau bod y DU yn gallu parhau i recriwtio o'r UE a thu hwnt, tra ar yr un pryd yn ceisio cynyddu'r cyflenwad o ddoctoriaid cynhenid.\nMae Deoniaeth Cymru, sy'n gyfrifol am hyfforddi meddygol, wedi rhybuddio am yr her maen nhw'n wynebu wrth geisio cyflenwi anghenion ysbytai Cymru.\nDaw rhybudd y bod prinder o ymgeiswyr ar gyfer meysydd penodol, gan gynnwys meddygon teulu, seiciatryddiaeth a meddygaeth brys.\nHyfforddi myfyrwyr y Gymru\nAr hyn o bryd, mae dau o bob tri o fyfyrwyr Cymru, yn aros yng Nghymru ar ôl cymhwyso yn ôl y Ddeoniaeth.\nOnd maen nhw'n rhybuddio y gallai Cymru ddioddef oherwydd ymdrech gan y gwasanaeth iechyd yn Lloegr i geisio denu myfyrwyr o Gymru pe bai llai o feddygon tramor ar gael yn dilyn Brexit.\nMae'r Deoniaeth yn gobeithio y bydd rheolau mewnfudo yn parhau i ganiatáu i ddoctoriaid o'r UE aros neu gael mynediad i 'r DU yn dilyn Brexit.\nDywed y Ddeoniaeth: "Pe na bai ni'n gallu recriwtio a chadw doctoriaid yr UE yng Nghymru fe fydd angen i ni chwilio mewn rhannau eraill o'r byd, neu hyfforddi mwy o fyfyrwyr o Gymru a'u hannog nhw i hyfforddi yng Nghymru ar ôl graddio drwy gynnig pecynnau ariannol ar gyfer cyfnod o amser penodol."\nDywed y Coleg Brenhinol Gwasanaethau Meddygol Brys fod yna brinder o staff hŷn a gradd ganolog mewn adrannau brys.\nMaen nhw'n amcangyfrif fod angen o leiaf 100 o ymgynghorwyr meddygol brys yn ystod y chwe mlynedd nesaf.\nOnd gyda disgwyl i hyd at 20 o'r 65 o ymgynghorwyr presennol ymddeol cyn hir, maen nhw'n rhybuddio y bydd yn rhaid i'r byrddau iechyd i o leiaf ddyblu'r niferoedd presennol er mwyn cwrdd â'r galw.


Heb 6 | CYM | STEP | Felly mae angen i ni symud ymlaen o beth sy'n cael ei ddysgu am y Meseia yn y grŵp meithrin. Mae'n hen bryd i ni dyfu i fyny! Does dim rhaid mynd dros y pethau sylfaenol eto – yr angen i droi cefn ar y math o fywyd sy'n arwain i farwolaeth a dod i gredu yn Nuw;\n1 Felly mae angen i ni symud ymlaen o beth sy'n cael ei ddysgu am y Meseia yn y grŵp meithrin. Mae'n hen bryd i ni dyfu i fyny! Does dim rhaid mynd dros y pethau sylfaenol eto – yr angen i droi cefn ar y math o fywyd sy'n arwain i farwolaeth a dod i gredu yn Nuw; 2 y ddysgeidiaeth am fedydd; comisiynu pobl drwy osod dwylo arnyn nhw; y ffaith y bydd y rhai sydd wedi marw yn codi yn ôl yn fyw ac y bydd Duw yn barnu beth fydd yn digwydd i bobl yn dragwyddol. 3 A gyda help Duw dyna wnawn ni – symud yn ein blaenau!\n4 Mae'n gwbl amhosib arwain y rhai sydd wedi troi cefn ar y Meseia yn ôl ato. Dyma'r bobl welodd oleuni'r gwirionedd unwaith. Cawson nhw brofi rhodd hael Duw, a derbyn yr Ysbryd Glân gydag eraill. 5 Cawson nhw flas ar neges Duw a nerthoedd yr oes sydd i ddod. 6 Ac eto maen nhw wedi troi cefn arno! Maen nhw'n gyfrifol am hoelio Mab Duw ar y groes unwaith eto drwy ei wrthod, a'i wneud yn destun sbort i bobl.\n7 Mae Duw yn bendithio'r ddaear drwy anfon glaw i'w mwydo'n gyson, ac mae'r tir yn rhoi cnwd da i'w ddefnyddio gan y ffermwr sy'n trin y tir. 8 Ond dydy tir gyda dim byd ond drain ac ysgall yn tyfu arno yn dda i ddim. Bydd yn cael ei gondemnio a'i losgi yn y diwedd. a\n9 Ond er ein bod ni'n siarad fel hyn, ffrindiau annwyl, dŷn ni'n hyderus fod pethau gwell o'ch blaen chi – bendithion sy'n dod i'r rhai sy'n cael eu hachub. 10 Dydy Duw ddim yn annheg; wnaiff e ddim anghofio beth dych chi wedi ei wneud. Dych chi wedi dangos eich cariad ato drwy helpu Cristnogion eraill. A dych chi'n dal i wneud hynny! 11 Daliwch ati i ddangos yr un brwdfrydedd, a byddwch chi'n derbyn yn llawn y cwbl dych chi'n edrych ymlaen ato. 12 Dŷn ni ddim am i chi fod yn ddiog! Dilynwch esiampl y rhai hynny sy'n credu go iawn ac yn dal ati yn amyneddgar – nhw ydy'r rhai fydd yn derbyn y cwbl mae Duw wedi ei addo.\nMae beth mae Duw wedi ei addo yn sicr\n13 Pan wnaeth Duw addewid i Abraham aeth ar ei lw y byddai'n gwneud beth oedd wedi ei addo. Rhoddodd ei gymeriad ei hun ar y lein! – doedd neb mwy iddo allu tyngu llw iddo! 14 A dyma ddwedodd e: “Dw i'n addo dy fendithio di a rhoi llawer iawn o ddisgynyddion i ti.” b 15 Ac felly, ar ôl disgwyl yn amyneddgar dyma Abraham yn derbyn beth roedd Duw wedi ei addo iddo.\n16 Pan mae pobl yn tyngu llw maen nhw'n gofyn i rywun mwy na nhw eu hunain wneud yn siŵr eu bod yn gwneud beth maen nhw'n ei addo. Mae'r llw yn eu rhwymo nhw i wneud beth maen nhw wedi ei ddweud, ac yn rhoi diwedd ar bob dadl. 17 Am fod Duw am i bobl wybod ei fod e ddim yn newid ei feddwl ac y byddai'n gwneud beth roedd wedi ei addo iddyn nhw, rhwymodd ei hun gyda llw.\n18 Felly mae Duw wedi addo, ac mae wedi mynd ar ei lw – dau beth fydd byth yn newid am ei bod yn amhosib i Dduw ddweud celwydd. Felly, dŷn ni sydd wedi dianc ato yn gallu bod yn hyderus. Dŷn ni'n gallu dal gafael yn y gobaith mae wedi ei roi i ni. 19 Mae'r gobaith hwn yn obaith sicr – mae fel angor i'n bywydau ni, yn gwbl ddiogel. Mae Iesu wedi mynd o'n blaenau ni, tu ôl i'r llen, i mewn i'r nefoedd, sef y cysegr mewnol lle mae Duw. 20 Ydy, mae Iesu wedi mynd i mewn yno ar ein rhan ni. Fe ydy'r un “sy'n offeiriad am byth, yr un fath â Melchisedec.” c


Mae Gwobrau Elusennau Cymru yn derbyn enwebiadau ar gyfer Gwirfoddolwr y Flwyddyn! - Metal Health Wales\nMae Gwobrau Elusennau Cymru yn derbyn enwebiadau ar gyfer Gwirfoddolwr y Flwyddyn!\nA oes yna wirfoddolwr/gwirfoddoli wedi newid eich bywyd? Mae’r categori Gwirfoddolwr y Flwyddyn yng Ngwobrau Elusennau Cymru yn gyfle i ddathlu gwirfoddolwyr a gwirfoddoli. Mae enwebiadau yn cau ar 2 Hydref!\nMae pobl yng Nghymru wastad wedi dod ynghyd yn wirfoddol, nid er budd ariannol neu gan fod rhaid iddynt yn gyfreithiol, ond gan eu bod am wneud gwahaniaeth. Mae’r bobl yma wedi llywio’r Gymru yr ydym yn byw ynddi heddiw.\nFelly wrth i’r pryderon gynyddu fod nifer o’n cymunedau yn teimlo nad ydynt wedi eu hymrymuso, mae’r WCVA yn galw ar bobl yng Nghymru i gymryd amser a chydnabod a dathlu’r ffaith fod cynifer ohonynt yn parhau i ddod ynghyd yn wirfoddol er mwyn gwneud gwahaniaeth go iawn.\nEr mwyn cyflawni hyn, mae’r WCVA wedi lansio Gwobrau Elusennau Cymru – cynllun gwobrau newydd. Mae’r gwobrau yn cydnabod ac yn dathlu’r cyfraniad ffantastig a wneir gan elusennau, grwpiau cymunedol, grwpiau nid er elw a’r gwirfoddolwyr hynny sydd yn rhan o wneuthuriad Cymru.\nO’r cyfeillachwyr sydd yn galw i weld eu cymdogion hŷn bob dydd Mawrth i fudiadau sydd yn ymgyrchu am gydraddoldeb ar draws y genedl, mae’r gwobrau yn amlygu ac yn hyrwyddo’r gwahaniaethau positif y mae pawb ohonom yn medru ei wneud i fywydau ein gilydd.\nBydd y wobr hon yn mynd i’r unigolyn sydd yn dod i’r amlwg brig wneud cyfraniad arbennig i’w cymuned neu’r awyrgylch drwy eu gwaith gwirfoddoli.\nMae hyn yn medru cynnwys y gwirfoddolwr sydd yn arwain ac yn ysbrydoli eraill, neu sydd yn mynd y tu hwnt i’r galw, neu’r un sydd yn gweithio tu nol i’r llen er mwyn sicrhau bod pethau yn dod ynghyd.\nNaill ffordd neu’r llall, bydd y ffocws ar y gwahaniaeth positif sydd wedi ei gyflawni, yn hytrach na’r amser sydd wedi ei dreulio yn gwirfoddoli.\nBydd y cais buddugol yn medru arddangos y newid sydd yn deillio o gyfraniad gwirfoddoli’r unigolyn sydd yn medru cynnwys effaith y gwirfoddoli ar y sawl sy’n elwa, y gymuned neu’r amgylchedd neu’r effaith ar wirfoddolwyr neu staff eraill.\nY dyddiad cau ar gyfer enwebiadau yw 2 Hydref 2019. Am fwy o wybodaeth a sut i wneud enwebiadau, ewch os gwelwch yn dda i www.welshcharityawards.cymru


Croeso i Ben-y-bont ar Ogwr | 19 Heol Mary (Y Lle i Aros Cymru)\nMae lleoliad cyntaf Lle i Aros Cymru, 19 Stryd Mary, yn cynnig arhosiad canolog, clyd a chyfleus i westeion yng nghanol Porthcawl, De Cymru. Agorodd i ddechrau i westeion yn 2016 gan gynnig ystafelloedd sengl, dau wely sengl, dwbl a theulu, heb anghofio'r bar coctels wedi'i addasu, sydd bellach yn Stiwdio Foethus sydd â lle i hyd at 6 o westeion gysgu. Mae derbynnydd ffôn 24/7 ar gael a system gofrestru cod allwedd gyflym, sy'n gwneud y broses gofrestru yn gyflym ac yn syml gyda gwybodaeth am y llety a'r ardal leol ddim ond galwad ffôn neu neges destun i ffwrdd. Mae'r ystafelloedd yn fodern ac yn ffres gyda naws diwydiannol, pob un â darpariaeth ensuite a chyfleusterau gwneud te/coffi, wi-fi ym mhob man a theledu freeview.\nMae Ystafell Stiwdio Foethus boblogaidd ar lawr gwaelod y safle sy'n gwneud y cyfleuster yn fawr ac yn hygyrch i bawb; gydag un gwely brenin a dau wely soffa mae'n wych i deuluoedd a ffrindiau. Mae'n cynnwys oergell, peiriant pod coffi, microdon, tostiwr a bwrdd bwyta i 6 pherson, heb anghofio bod y bar gwreiddiol yn dal i fod yn ei le fel eich bod yn gallu cymysgu eich diodydd eich hun ac eistedd wrth eich bar preifat eich hun. Dim ond tafliad carreg o lan y môr a chanol y dref, dyma leoliad perffaith ar gyfer crwydro. 19 Stryd Mary, mae tîm bach a chyfeillgar yn edrych ymlaen at eich croesawu chi am eich arhosiad yn haul Porthcawl.\n19 Stryd Mary\nAros gwestai 19 Heol Mary (Y Lle i Aros Cymru)


Lansiad Sir Gâr Greadigol yn yr Ŵyl Gyfryngau Celtaidd\nMae Prifysgol Cymru Y Drindod Dewi Sant yn edrych ymlaen at lansiad swyddogol Sir Gâr Greadigol – rhwydwaith proffesiynol newydd a fydd yn dod â gweithwyr ac ymarferwyr creadigol a digidol y rhanbarth at ei gilydd - a gynhelir yn Y Ffwrnes, Llanelli ddydd Iau yma, Mai 3ydd rhwng 8.30yb a 9.30yb.\nMae’r rhwydwaith yn rhan o brosiect ymgysylltu ehangach sydd ynghlwm â Chanolfan S4C Yr Egin ac yn cael ei gyllido drwy ‘Cymunedau Gwledig Llywodraeth Cymru - Rhaglen Datblygu Gwledig Cymru 2014-2020’, a ariennir gan Lywodraeth Cymru a Chronfa Amaethyddol Ewrop ar gyfer Datblygu Gwledig.\nYn rhan o'r lansiad, bydd sesiwn blasu o'r math o ddigwyddiadau y bydd yn cael eu trefnu fel rhan o'r hwydwaith lle byddwn yn holi: “Sut y gall cynhyrchydd yng Nghymru fynd ati i greu cynnwys ar gyfer y farchnad ryngwladol? A beth yw'r heriau sy'n rhaid eu goresgyn?”\nYng nghwmni’r cynhyrchwyr drama Roger Williams (Bang); Ed Talfan (Craith) a Chomisiynydd Drama S4C, Gethin Scourfield byddwn y panel yn trafod eu gwaith a’u taith i'r farchnad ryngwladol.\nCynhelir y lansiad yn Y Ffwrnes, bore dydd Iau, Mai 3ydd rhwng 8.30yb a 9.30yb. Gweinir brecwast yn ystod y digwyddiad hefyd.\nOs oes gyda chi ddiddordeb mynychu'r digwyddiad neu os hoffech wybod mwy am y rhwydwaith, mae croeso i chi gysylltu drwy ebostio yregin@pcydds.ac.uk\nAm wybodaeth bellach, cysylltwch â Sian-Elin Davies sian-elin.davies@uwtsd.ac.uk / 07449 998476 / 01267 676908


PROFIAD O GYNHAEAF\nCodi ymwybyddiaeth ynghylch y gwaith sydd angen ei wneud wrth gasglu’r cynhaeaf.\nDim angen paratoi llawer o flaen llaw, er fe fyddai’n bosib ymgorffori’r stori mewn gwasanaeth diolchgarwch pryd y bydd ffrwythau a llysiau’n cael eu harddangos.\nDyma stori am ddau blentyn oedd yn byw mewn dinas. Doedden nhw ddim wedi bod allan yn y wlad erioed, heb sôn am fod ar fferm. Doedden nhw ddim wedi meddwl erioed o ble y deuai’r ffrwythau a’r llysiau i’r archfarchnadoedd.\nRoedd Ali a Selina wedi anfon gwaith ysgrifenedig i gystadleuaeth yn eu hysgol ac wedi ennill. Y dasg oedd ysgrifennu pam y bydden nhw’n hoffi treulio diwrnod neu ddau ar fferm. Roedd y ffermwr, Mr Jones, a’i wraig wedi cynnig gwobr i’r ddau blentyn fyddai’n fuddugol yn y gystadleuaeth. Y wobr oedd cael treulio nifer o ddyddiau gyda nhw ar y fferm, a chael gweld sut roedd pethau’n gweithio yno. Cytunodd rhieni Ali a Selina iddyn nhw gael mynd i aros ar y fferm, ac roedd y ddau’n llawn cyffro pan ddaeth yr amser iddyn nhw fynd yno.\nAr ôl iddyn nhw gyrraedd, fe ddangosodd Mrs Jones yr ystafell iddyn nhw lle bydden nhw’n aros ac fe gafodd y ddau ddiod o lemonêd cartref a bisgedi. Ymhen ychydig fe ddaeth Mr Jones a’r tractor a’r trelar a chynnig dangos y fferm i’r plant. Dringodd Ali a Selina i’r trelar. Roedden nhw wedi synnu wrth weld pa mor fawr oedd y gwartheg, a pha mor ddrewllyd oedd y moch, ac roedden nhw’n meddwl bod y defaid yn edrych fel cwn mawr gwlanog!\n‘Gadewch i ni weld sut beth ydi bywyd ffermwr,’ meddai Mr Jones. Fe aethon nhw heibio ysgubor fawr yn llawn o wair. Eglurodd Mr Jones iddyn nhw ei fod yn defnyddio’r gwair i fwydo’r anifeiliaid trwy’r gaeaf. Yn y caeau, fe welson nhw’r yd melyn newydd gael ei dorri. Eglurodd Mr Jones bod yn rhaid iddo fynd â grawn yr yd i’r felin wedyn er mwyn ei falu’n flawd i wneud bara. Fe fyddai’r gwellt melyn oedd ar ôl wedyn yn cael ei gasglu a’i storio i’w roi fel gwely i’r anifeiliaid i orwedd arno yn y gaeaf. Roedd pawb o gwmpas yn gweithio’n brysur, yn casglu’r cnydau oedd wedi bod yn tyfu trwy’r haf.\nHolodd Mr Jones y plant a fydden nhw’n hoffi helpu – yn naturiol, roedden nhw’n awyddus i wneud hynny. Fe aethon nhw o un rhan y fferm i’r llall. Yn gyntaf, fe fuon nhw’n casglu afalau gan lenwi eu basgedi ag afalau aeddfed hyfryd. Wedi hynny, fe fuon nhw’n casglu pêrs. Roedd yn ddigon hawdd casglu’r ffrwythau am fod cymaint ohonyn nhw’n tyfu ar y coed. Ar ôl i bawb fwyta’r picnic yr oedd Mrs Jones wedi ei baratoi iddyn nhw i ginio, fe fuon nhw’n tynnu moron a betys o’r pridd, ac yn casglu ffa oddi ar y planhigion tal. Yna, yn orau oll, fe fuon nhw’n casglu’r corn melys a oedd yn gwneud swn clec wrth iddyn nhw dorri’r corn oddi ar y coesyn, ac wedyn yn gwneud swn ‘dwmp’ wrth i’r tywysennau corn ddisgyn i’r fasged. Ymhen amser dechreuodd y plant feddwl nad oedd diwedd ar yr holl bethau gwahanol yr oedden nhw’n eu casglu. Ganol y pnawn roedd yr haul yn boeth ac roedd breichiau Selina’n dechrau blino a chefn Ali’n dechrau brifo ar ôl iddyn nhw fod wrthi’n cario’r basgedi llawn ffrwythau a llysiau.\n‘Doeddwn i erioed wedi meddwl bod y gwaith o gasglu’r cynhaeaf yn waith mor anodd,’ meddai Ali. ‘Dwi’n meddwl eu bod nhw wedi tyfu llawer gormod o bethau,’ meddai Selina wedyn.\nRoedd Mr Jones yn gallu gweld bod y plant yn dechrau blino erbyn hyn. ‘Mae’n amser te,’ meddai wrthyn nhw. Ac fe aethon nhw i’r ty. Wrth iddyn nhw fynd i mewn roedd Ali a Selina yn gallu gweld y bwrdd wedi ei osod yn barod ar gyfer y pryd bwyd. Roedd yno ddarnau mawr o gig cyw iâr wedi’i rostio a llysiau wedi’u berwi, llysiau tebyg i’r rhai roedden nhw wedi bod yn eu casglu ychydig cyn hynny. Roedd blas da ar bopeth, doedden nhw erioed wedi bwyta llysiau mor flasus o’r blaen. Ar ôl bwyta’r cig a’r llysiau, fe gawson nhw bwdin hyfryd, sef crymbl afalau a hufen ffres, ac roedd digon o lefrith ffres oer iddyn nhw i’w yfed hefyd. Roedd y cyfan o’r pethau hyn wedi eu cynhyrchu ar y fferm. Doedd y plant ddim wedi meddwl cyn hyn gymaint o ymdrech oedd ei angen er mwyn casglu’r cynhaeaf. Aeth y ddau i’w gwelyau'r noson honno wedi blino’n llwyr, ond yn hapus dros ben eu bod wedi gallu helpu gyda’r gwaith.\nY diwrnod canlynol, fe weithiodd y ddau yr un mor galed eto, gan wybod pa mor bwysig oedd hi i gasglu’r cnydau. Gwyliodd y ddau lorïau mawr yn dod i’r fferm i nôl y ffrwythau a’r llysiau. Fe fyddai peth o’r cynnyrch yn mynd i’r archfarchnadoedd lleol, ac efallai y byddai peth o’r cynnyrch yn cael ei fwyta ganddyn nhw gartref wedyn. Pan ddaeth hi’n amser i Ali a Selina ymadael â’r fferm fe roddodd Mr a Mrs Jones fasgedaid o ffrwythau a llysiau i’r ddau ohonyn nhw i gofio am eu hamser prysur ar y fferm. Roedd y ddau wedi cael amser da iawn ac roedd y ddau wedi dysgu llawer iawn.\nCyn bod y ffrwythau a’r llysiau yn cyrraedd yr archfarchnadoedd, gadewch i ni gofio bod llawer iawn o bobl wedi gweithio’n galed i’w cael yno.\nGadewch i ni ddweud diolch am yr holl bobl sydd wedi bod yn ymwneud â hyn, a diolch yn enwedig i Dduw am ei addewid y bydd cynhaeaf bob blwyddyn fel y gallwn ni i gyd gael bwyd i’w fwyta.


Carwyn Jones yn lansio ymgyrch addysg Gymraeg – Golwg360\nCarwyn Jones yn lansio ymgyrch addysg Gymraeg\nY bwriad yw codi ymwybyddiaeth ymysg rhieni\nCarwyn Jones yn siarad a disgyblion Ysgol Trelyn\nLansiodd Prif Weinidog Cymru Carwyn Jones ymgyrch addysg cyfrwng Gymraeg heddiw gyda’r bwriad o godi ymwybyddiaeth o’r iaith ymysg rhieni.\nBwriad yr ymgyrch Byw yng Nghymru: Dysgu yn Gymraeg? yw rhoi gwybodaeth a chodi ymwybyddiaeth am addysg cyfrwng Cymraeg ac addysg ddwyieithog, yn ôl y Prif Weinidog.\nAc wrth siarad yn Ysgol Gymraeg Trelyn, y Coed-duon, lle bu’n cwrdd â rhieni di-Gymraeg ac yn darllen stori Gymraeg i blant yn y dosbarth derbyn, dywedodd Carwyn Jones ei bod hi’n bwysig bod rhieni’n gwybod beth yw’r opsiynau ar gael i’w plant.\n“Dydy rhieni ddim bob amser yn ymwybodol o ysgolion cyfrwng Cymraeg neu maen nhw’n ei chael hi’n anodd cael gwybodaeth am ysgolion o’r fath,” meddai Carwyn Jones. “Rwy’n deall pryderon rhai rhieni ynghylch anfon eu plant i ysgolion cyfrwng Cymraeg a dwyieithog, yn enwedig os nad ydynt yn siaradwyr Cymraeg.\n“Bydd yr ymgyrch hon yn codi ymwybyddiaeth am addysg cyfrwng Cymraeg ac addysg ddwyieithog fel y gall rhieni wneud eu penderfyniad ar sail yr holl wybodaeth sydd ar gael ar eu cyfer.”\nBydd yr ymgyrch tair blynedd yn targedu rhieni sydd ar fin cael plentyn a rhieni sydd â phlant 0-3 oed, ac un nod yn ôl y Llywodraeth yw chwalu rhai o’r rhagdybiaethau am addysg cyfrwng Cymraeg.\nYn ôl y Gweinidog Addysg, Huw Lewis, roedd hyn yn gam pellach mewn datblygu sgiliau Cymraeg ymysg plant.\n“Nod ein hymgyrch yw chwalu rhai o’r rhagdybiaethau am addysg cyfrwng Cymraeg,” meddai Huw Lewis. “Er enghraifft nad oes modd i rieni sydd ddim yn siarad Cymraeg helpu eu plant gyda’u gwaith cartref a’u datblygiad.\n“Gall addysg cyfrwng Gymraeg fod yn gyfrwng i roi sgiliau newydd i blant a gall hefyd fod yn brofiad y gallan nhw elwa’n fawr arno.”\nRhoddodd y Prif Weinidog ganmoliaeth i’r cynnydd mewn addysg cyfrwng Cymraeg yn arbennig yn ardal Caerffili, lle bu’r twf mwyaf ledled Cymru mewn addysg cyfrwng Cymraeg yn ystod y deng mlynedd diwethaf.\nAwgrymodd hefyd fod yr ymgyrch yma’n ymateb i bobl yn Y Gynhadledd Fawr oedd wedi galw ar y Llywodraeth i adeiladu ar y llwyddiant hwn fel allwedd i sicrhau ffyniant yr iaith.\nCafodd Carwyn Jones ei feirniadu’n hallt gan Aelodau Cynulliad Plaid Cymru yn ogystal â Chymdeithas yr Iaith yr wythnos diwethaf am beidio â gwneud digon dros y Gymraeg ers cynnal Y Gynhadledd Fawr nôl ym mis Gorffennaf.\n‘Gall toriadau arfaethedig danseilio’r fenter’\nDywedodd Josh Parry, is-gadeirydd ymgyrch addysg Cymdeithas yr Iaith: “Er bod y newyddion hyn yn galonogol, gallai’r toriadau arfaethedig i’r ddarpariaeth feithrin yn Rhondda Cynon Taf a Phen-y-bont danseilio’r fenter hon.\n“Os nad yw’r system drochi gynnar yn parhau yn y siroedd hyn a llefydd eraill, bydd llai o blant yn cael etifeddu iaith unigryw Cymru a chael byw yn y Gymraeg felly.\n“Hefyd, mae angen i’r Llywodraeth weithredu ar argymhellion ei hadolygiad ei hun o’r system addysg ail iaith, argymhellion sydd, yng ngeiriau’r adroddiad, yn fater o frys. Yn wir, mae angen addysg Gymraeg i bob disgybl yn ein gwlad.”\nCanmol aelod ieuengaf tîm bad achub y Mwmbwls\nJosh Double newydd gael ei ben-blwydd yn 17 oed\nAlun Thomas 19 Tachwedd 2013, 09:58\nAgorwch Ysgolion Cymraeg a fyddan nhw yn llawn cyn dim. Ond pa gyngor sydd yn gwneud hyn? …Neb!..\nDrychwch ar sefyllfa ym Merthyr digon o alw ond dim ysgolion yn cael ei hagor! Yr un peth yn Torfaen y galw am rhagor o lefydd ond dim byd yn digwydd. Gall Carwyn fynd o un Ysgol Gymraeg i’r llall ond os na fydd rheidrwydd I gynghor ymateb I alw leol beth yw’r pwynt?\nSimon Gwyn Moseley 19 Tachwedd 2013, 19:06\nHollol – tyd flaen Carwyn, agor Ysgolion Cymraeg – siwr gleu fydd llawer o’r plant yn tyfu fynu i bleidleisio Welshlebyr – sgen ti ddim byd i boeni, a bydd hanes yn dy farnu yn fwy ffafriol o ran diogelu un o ieithoedd hynaf Ewrop… paid a bod yn ragrithriol, paid a rhoi mewn i anwybodaeth – mae pawb yn gweld y gwirionedd yn y pen draw – gwna’r peth iawn…


Cartrefi sydd wedi dioddef llifogydd i dderbyn cyllid yn dilyn golygfeydd "ofnadwy" ledled Cymru\n22 Ion 2021\nBydd cartrefi yng Nghymru sydd wedi eu taro gan lifogydd diweddar yn derbyn rhwng £500 a £1000 o gymorth gan Lywodraeth Cymru, yn dilyn golygfeydd "ofnadwy" o ddifrod ledled y wlad.\nCafodd dros 150 adeilad ledled Cymru lifogydd yn gynharach yr wythnos hon ar ôl i Storm Christoph gyrraedd – gyda rhai ardaloedd yn gweld mwy na 200mm o law mewn 72 awr; mwy na mis o law ar gyfartaledd yn y rhan fwyaf o ardaloedd o Gymru.\nCyhoeddwyd mwy na 40 o rybuddion llifogydd a hysbysiadau llifogydd ar wahân gan Cyfoeth Naturiol Cymru (CNC), gan gynnwys dau rybudd difrifol o lifogydd, gyda cartrefi'n cael eu gwacáu yn dilyn digwyddiadau difrifol ym Mangor-is-y-coed a’r Orsedd, Wrecsam, a Sgiwen yng Nghastell-nedd Port Talbot.\nMae pobl yn dal i gael eu cynghori i ond teithio os oes gwir angen, ac i osgoi teithio i ardaloedd lle mae llifogydd.\nYn ogystal â'r effaith ar gartrefi ac eiddo, mae awdurdodau lleol hefyd wedi adrodd am yr effaith ar rwydweithiau priffyrdd, gan arwain at darfu sylweddol ar draffig.\nYr awdurdodau lleol fydd yn gwneud taliadau cymorth, wedi’u talu gan Lywodraeth Cymru.\nDyma’r un lefel o gymorth ag a ddarparwyd i gartrefi’n dilyn y llifogydd a achoswyd gan stormydd Dennis a Ciara y llynedd.\nBydd y cymorth hwn hefyd ar gael i’r rhai hynny sydd wedi dioddef llifogydd sylweddol o dan do tra bo cyfyngiadau y coronafeirws yn bodoli trwy’r hydref.\nDywedodd Mark Drakeford, Prif Weinidog Cymru: "Gall llifogydd mawr fel y rhain fod yn ddinistriol i'r cymunedau hynny y maent yn eu taro, ac mae'r golygfeydd ofnadwy a welir mewn ardaloedd ledled Cymru yn haeddu ymateb cryf a chyflym i'r cartrefi hynny yr effeithir arnynt.\n"Mae hyn yn fwy ysgytwol fyth pan ystyriwn fod y rhai sydd wedi gorfod gadael eu cartrefi dros dro, neu sydd wedi gweld eu cartrefi a'u heiddo wedi'u difrodi gan lifddwr, wedi gorfod gwneud hynny yn ystod yr anawsterau a achosir gan y coronafeirws.\n"Dyna pam rydym am roi cymorth i bobl sydd wedi dioddef llifogydd yn eu cartrefi i dderbyn taliadau o rhwng £500 a £1000, yn debyg i'r cymorth a roddwyd i aelwydydd yn ystod stormydd Ciara a Dennis y llynedd."\nBydd rhagor o fanylion am sut y gallai aelwydydd yr effeithir arnynt wneud cais am y cyllid ar gael yn fuan.\nDiolchodd Lesley Griffiths, Gweinidog yr Amgylchedd, Ynni a Materion Gwledig, i'r awdurdodau lleol, asiantaethau, gwirfoddolwyr a'r gwasanaethau brys hynny a gymerodd ran yn yr ymateb i Storm Christoph yn ystod y dyddiau diwethaf.\nDywedodd: "Rydyn ni'n gwybod y gall llifogydd mawr fel y rhain fod yn ddinistriol i gymunedau, ac rwy'n cydymdeimlo ac yn cefnogi'r holl gymunedau hynny sydd wedi eu taro gan lifogydd – yn enwedig pan fu’n rhaid i drigolion adael eu cartrefi oherwydd llifogydd dros nos.\n"Mae ymdrechion cydweithredol sefydliadau a gwasanaethau ledled y wlad, llawer ohonynt yn gweithio dros nos i sicrhau bod aelodau o'r cyhoedd yn ddiogel, wedi bod yn rhyfeddol.\nDywedodd y Gweinidog i’r cyhoedd hefyd beidio â rhoi pwysau ychwanegol ar wasanaethau ac asiantaethau brys yn ystod yr ymateb parhaus i lifogydd a achoswyd gan Storm Christoph.\n"Dwi'n annog aelodau o'r cyhoedd i roi sylw i'r cyngor sy'n cael ei roi gan y gwasanaethau brys, ac i beidio â theithio oni bai bod hynny'n gwbl angenrheidiol, er mwyn osgoi rhoi pwysau ychwanegol ar ein hasiantaethau ymateb."\nYchwanegodd y Gweinidog: "Y realiti trist yw wrth i ni wynebu'r bygythiad parhaus a achosir gan newid eithafol yn yr hinsawdd, bydd llifogydd mawr a digwyddiadau tywydd niweidiol fel y rhain yn fwy tebygol, nid llai.\n"Bydd Llywodraeth Cymru yn parhau i reoli ac ymateb yn rhagweithiol i berygl llifogydd ledled Cymru – yn yr hydref, lansiwyd ein Strategaeth Genedlaethol newydd ar gyfer Rheoli Perygl Llifogydd ac Erydu Arfordirol, a amlinellodd sut rydym yn bwriadu gweithio ochr yn ochr â phartneriaid i reoli peryglon llifogydd hirdymor ledled y wlad.\nByddwn yn gweithio gydag awdurdodau rheoli risg i sicrhau bod yr amddiffynfeydd\nledled Cymru yn parhau i fod yn gadarn.”


Pobl eithriadol o agored i niwed yn sgil COVID-19 sydd wedi bod yn gwarchod eu hunain: cwestiynau cyffredin | LLYW.CYMRU\nPobl eithriadol o agored i niwed yn sgil COVID-19 sydd wedi bod yn gwarchod eu hunain: cwestiynau cyffredin\nGwybodaeth i’r bobl sydd mewn perygl mawr iawn o fynd yn ddifrifol wael gyda’r coronfafeirws.\n16 Awst 2020\nYdw i neu a ddylwn i fod ar y rhestr gwarchod cleifion?\nPa gyngor ddylwn i ei ddilyn?\nRwyf am gofrestru ar gyfer rhybuddion testun, sut mae gwneud hyn?\nA ddylwn i fynd i'r gwaith?\nPa gymorth sydd ar gael os na allaf weithio gartref?\nA ddylwn wisgo gorchudd wyneb i ddiogelu fy hun ac eraill ymhellach?\nRwy'n teimlo'n bryderus. Ble gallaf i gael cymorth?\nBle allaf ddod o hyd i wybodaeth am fy nghyflwr iechyd, rheoli fy nghyflwr neu wybodaeth gysylltiedig â COVID-19 sy'n benodol i'm cyflwr?\nBeth yw fy opsiynau os ydw i'n teimlo fy mod yn cael fy nhrin yn annheg gan fy nghyflogwr/gweithle?\nA oes angen i blant â chyflyrau iechyd penodol warchod eu hunain?\nMae fy meddyg teulu wedi rhoi gwybod imi y bydd fy mhlentyn/dibynnydd yn aros ar y Rhestr Gwarchod Cleifion. A allant fynychu'r ysgol/eu lleoliad gofal plant?\nRwyf ar Rhestr Gwarchod Cleifion, a gaiff fy mhlentyn ddychwelyd i'r ysgol?\nDydw i ddim yn teimlo'n gyfforddus am fynd i'r archfarchnad. Pa opsiynau sydd ar gael i mi?\nOes modd imi gael meddyginiaeth wedi’i danfon?\nSut mae dod o hyd i wirfoddolwr i'm helpu?\nBeth ddylwn i ei wneud os oes angen i mi weld fy meddyg teulu/ymgynghorydd ysbyty?\nDim ond pobl â chyflyrau iechyd difrifol sy’n bodoli eisoes ac sydd wedi’u nodi fel unigolion agored iawn i niwed yn glinigol ac sy’n wynebu risg uwch o ddioddef effeithiau mwyaf difrifol COVID-19 sy’n cael eu hychwanegu at y Rhestr Gwarchod Cleifion. Mae’r rhestr yn cynnwys, er enghraifft, pobl sydd wedi cael trawsblaniadau organau, pobl sy’n cael triniaeth canser penodol, neu sy’n dioddef salwch anadlol difrifol. Gallwch weld y rhestr yn ein canllawiau ar ddiogelu pobl a ddiffinnir yn glinigol ar sail feddygol fel rhai eithriadol o agored i niwed yn sgil y coronafeirws.\nOs ydych yn credu y dylech gael eich ychwanegu at y rhestr oherwydd cyflwr iechyd, dylech gysylltu â’ch meddyg teulu i drafod eich cyflwr. Mae meddygon teulu a chlinigwyr mewn ysbytai yn gallu diweddaru cofnodion unigol er mwyn ychwanegu claf at y Rhestr Gwarchod Cleifion, os yw hynny’n briodol yn glinigol.\nMae grŵp ehangach o bobl y mae mwy o risg iddynt o ganlyniad i’w cyflyrau, ond nad ydynt yn cael eu hystyried yn eithriadol o agored i niwed. Os ydych chi yn y grŵp hwn, dylech ddilyn y canllawiau cadw pellter cymdeithasol yn ofalus iawn ond fel arall dylech ddilyn yr un cyngor â’r boblogaeth ehangach.\nNewidiodd y cyngor i’r rhai sy’n Eithriadol o Agored i Niwed yn Glinigol ar 22 Rhagfyr. Ni ddylech fynd i’ch gwaith na’r ysgol y tu allan i’ch cartref.\nRydym yn gwybod y gall cyfnod hir o ynysu niweidio iechyd meddwl a chorfforol, felly cewch barhau i fod yn rhan o swigen gefnogaeth, cyn belled â’ch bod yn cymryd gofal. Rydym yn eich annog i barhau i fynd allan i ymarfer corff a mynd i apwyntiadau meddygol.\nMae rheoliadau mewn grym ar lefel rhybudd 4 ar hyn o bryd, felly rhaid i bawb yng Nghymru aros gartref cymaint â phosibl.\nDim ond i'r rhai ar y Rhestr Gwarchod Cleifion y mae'r gwasanaeth hwn ar gael. Darparwyd y cyfarwyddiadau a'r Cyfeirnod Unigryw yn llythyr mis Hydref gan y Prif Swyddog Meddygol, a byddant hefyd yn cael eu cynnwys mewn llythyrau yn y dyfodol.\nOs ydych wedi dilyn y broses gofrestru, rhowch 10 diwrnod i ni gydnabod eich cais. Os na chlywch gennym erbyn yr 11eg diwrnod efallai y bydd problem gyda'r manylion yr ydych wedi'u cyflwyno. Gwnewch yn siŵr eich bod yn defnyddio cyfeiriad e-bost a/neu rif ffôn dilys a bod yr Enw, y cod post a'r Rhif Cyfeirnod Unigryw yn cyfateb i'r manylion ar eich llythyr.\nDylech weithio gartref gan fod y risg o ddod i gysylltiad â’r feirws yn sylweddol. Os na allwch weithio gartref, ni ddylech fynd i’ch gweithle. Mae’r cyngor yn arbennig o berthnasol i’r rhai sy’n gweithio mewn swydd sydd â chysylltiad rheolaidd neu barhaus â phobl eraill, neu swydd lle mae unigolion, am gyfnodau hir, yn rhannu gweithle sydd heb lawer o awyr iach. Efallai y gallech siarad â’ch cyflogwr ynglŷn â gwneud rôl arall i’ch galluogi i weithio gartref os yw’n bosibl.\nMae’n bosibl y gall eich cyflogwr eich rhoi ar ffyrlo o dan y Cynllun Cadw Swyddi drwy gyfnod y Coronafeirws, sydd wedi’i estyn tan ddiwedd mis Ebrill 2021. Dylech drafod â’ch cyflogwr i weld a yw hyn yn bosibl.\nGan eich bod yn cael eich cynghori i beidio â mynd i’ch gweithle, efallai y byddwch yn gymwys am Dâl Salwch Statudol. Byddwch yn derbyn llythyr sy’n gadarnhau’r cyngor hwn, ond bydd yn cymryd peth amser i’r llythyr eich cyrraedd oherwydd cyfnod y Nadolig. Gellir defnyddio’r llythyr hwn fel tystiolaeth i hawlio Tâl Salwch Statudol. Yn y cyfamser, gallwch gyfeirio’ch cyflogwr at y canllawiau hyn.\nMae gorchuddion wyneb yn orfodol mewn rhai lleoliadau. Ceir arweiniad ar orchuddion wyneb yma.\nGall rhai pobl gael eu heithrio rhag gwisgo gorchudd wyneb. Gallwch ddod o hyd i ragor o wybodaeth yma.\nMae cymorth ychwanegol ar gael ar gyfer eich lles meddyliol ledled Cymru, ar-lein a thros y ffôn. Mae'r adnoddau hyn yn ddiogel, yn rhad ac am ddim, ac nid oes angen atgyfeiriad arnoch.\nCwrs ar-lein yw SilverCloud sy’n cynnig cymorth ar gyfer gorbryder, iselder a llawer mwy, y cwbl yn seiliedig ar Therapi Gwybyddol Ymddygiadol. Gallwch gofrestru ar nhswales.silvercloudhealth.com/signup/.\nMae Llinell Wrando Iechyd Meddwl CALL yn darparu llinell wrando a chymorth emosiynol ar gyfer iechyd meddwl sydd ar agor 24 awr y dydd, bob dydd. Gall hefyd eich cyfeirio at gymorth lleol a gwybodaeth amrywiol ar-lein. Ffoniwch 0800132737, tecstiwch "help" i 81066 neu ewch i callhelpline.org.uk/.\nMae’r gwasanaeth hwn yn darparu hunangymorth dan arweiniad ar gyfer gorbryder, iselder, hunan-barch a mwy. I roi cychwyn arni, siaradwch â’ch meddyg teulu, unrhyw weithiwr iechyd proffesiynol arall neu cofrestrwch yn uniongyrchol.\nCwrs pedair sesiwn yw ACTivate Your Life sy'n ceisio addysgu pobl am straen a dioddefaint a achosir gan faterion emosiynol, fel pryder, neu boen cronig.\nMae’r Pecyn Cymorth Iechyd Meddwl Pobl Ifanc yn cysylltu pobl ifanc, rhwng 11 a 25 mlwydd oed, â gwefannau, apiau, llinellau cymorth a mwy i feithrin cadernid. Gallwch weld y pecyn cymorth.\nOs ydych yn dal i gael trafferth ar ôl sawl wythnos a'i fod yn effeithio ar eich bywyd bob dydd, cysylltwch â Galw Iechyd Cymru or call 111.\nMae llawer o linellau cymorth a gwasanaethau gwybodaeth sy'n darparu canllawiau a gwybodaeth wedi'u teilwra i bobl â chyflyrau iechyd penodol. Mae rhestr o sefydliadau sy'n darparu gwasanaethau o'r fath ar gael ar wefan Iechyd Cyhoeddus Cymru – cliciwch ar y 'Cyfeiriadur Elusennau a Sefydliadau Cymorth i'r rhai â chyflyrau neu ofynion iechyd penodol.’\nOs bydd cyflogeion yn cael anawsterau yn y gwaith, rydym yn eu cynghori i gysylltu â'u hundeb, os ydynt yn aelod o undeb, neu i gysylltu ag ACAS (y Gwasanaeth Cynghori, Cymodi a Chyflafareddu), sy'n cynnig cyngor am ddim i gyflogwyr a chyflogeion fel ei gilydd, i ddatrys anghydfodau. Mae dolen i’w cyngor penodol ar y Coronafeirws - a rhif eu llinell gymorth am ddim yw 0300 123 1100.\nMae Cyngres Undebau Llafur Cymru (TUC) Cymru hefyd wedi lansio llinell gymorth Chwythu'r Chwiban Ar-lein ar gyfer unrhyw weithiwr sydd am fynegi pryderon iechyd a diogelwch. Nid oes rhaid bod yn aelod o undeb i ddefnyddio'r gwasanaeth hwn. Mae gwybodaeth am y llinell gymorth.\nMae tystiolaeth a phrofiad newydd o COVID-19 yn dangos nad oes angen i'r holl blant a phobl ifanc hynny a gafodd eu cynghori o’r blaen i warchod eu hunain hynny. Mae hyn yn golygu bod angen inni adolygu'r Rhestr Gwarchod Cleifion er mwyn sicrhau ein bod yn dileu enwau unrhyw blant nad oes angen iddynt warchod eu hunain rhag ofn y bydd angen inni ailgyflwyno’r cyngor gwarchod eto yn y dyfodol. Mae'n bwysig iawn nad ydym yn gofyn i bobl warchod eu hunain yn ddiangen. Cafodd canllawiau a luniwyd gan y Coleg Brenhinol Pediatreg ac Iechyd Plant eu hystyried a'u cymeradwyo gan Brif Swyddogion Meddygol 4 cenedl y DU gyda'i gilydd.\nBydd pediatregwyr a meddygon teulu’n adolygu cofnodion plant sydd wedi bod yn gwarchod eu hunain i asesu a oes angen iddynt aros ar y Rhestr Gwarchod Cleifion. Bydd plant yn aros ar y Rhestr Gwarchod Cleifion hyd nes y cânt eu hysbysu fel arall.\nNi ddylai’ch plentyn fynd i’r ysgol os ydy meddyg eich plentyn wedi cadarnhau ei fod yn dal i gael ei ystyried yn eithriadol o agored i niwed yn glinigol.\nDylai plant a phobl ifanc sy’n byw gyda rhywun sy’n eithriadol o agored i niwed yn glinigol, ond sydd ddim yn agored iawn i niwed yn glinigol eu hunain, barhau i fynd i’r ysgol.\nDylech osgoi mynd i siopa. Gofynnwch i ffrindiau, perthnasau, cymdogion neu wirfoddolwyr fynd i siopa ar eich rhan. Mae slotiau cyflenwi archfarchnadoedd â blaenoriaeth hefyd ar gael i chi ar-lein.\nMae llawer o archfarchnadoedd hefyd yn cynnig bocsys bwyd y gallwch eu harchebu i gael eu danfon at eich drws. Mae'r rhan fwyaf hefyd wedi cyflwyno gwahanol ddulliau e-dalu i gael gwared â’r angen i gael gafael ar arian parod os bydd pobl eraill yn siopa ar eich rhan. Gallwch gael gwybod am opsiynau eraill yma.\nOs nad ydych yn teimlo’n barod i gasglu’ch presgripsiwn eich hun, neu os nad ydych yn gallu ei gasglu:\nGofynnwch i rywun nôl eich presgripsiwn o’ch fferyllfa leol (dyma’r opsiwn gorau).\nOs na all neb eich helpu, ffoniwch eich fferyllfa; rhowch wybod iddynt eich bod mewn grŵp risg uchel a gofyn iddynt sut y gallant helpu gyda'ch presgripsiwn. Rydym yn gofyn i fferyllfeydd cymunedol sicrhau eu bod yn blaenoriaethu slotiau danfon meddyginiaeth i'r rhai sydd â'r angen mwyaf.\nEfallai y bydd hefyd angen ichi drefnu bod unrhyw feddyginiaeth arbennig yr ydych yn ei chael ar bresgripsiwn gan eich tîm gofal yn yr ysbyty yn cael ei chasglu neu ei danfon ichi.\nOs oes angen cymorth arnoch gan wirfoddolwr neu fudiadau gwirfoddol bydd eich Cyngor Gwirfoddol Sirol lleol yn gallu eich rhoi mewn cysylltiad â sefydliadau a allai helpu.\nMae'n bwysig iawn eich bod yn parhau i fynychu apwyntiadau ac yn ceisio cymorth ar gyfer materion meddygol brys.\nMae apwyntiadau meddygon teulu yn parhau i fod ar gael, er y gellir eu darparu dros y ffôn, e-bost neu ar-lein i ddechrau. Os bydd rhaid ichi gael eich gweld wyneb yn wyneb, bydd eich practis meddyg teulu yn cysylltu â chi i roi gwybod beth y dylech ei wneud.\nMae hefyd yn bwysig dros ben eich bod yn cael eich brechlyn ffliw yr hydref hwn. Dylai eich cysylltiadau cartref hefyd gael brechlyn ffliw gan y bydd hynny'n helpu i roi amddiffyniad ychwanegol i chi. Mae meddygfeydd meddygon teulu a fferyllfeydd cymunedol wedi sicrhau ei bod yn ddiogel i chi a'ch cysylltiadau cartref gael eu brechu.


Cynhyrchion - Shangke Chemical\nYn dangos 1-36 73 o ganlyniadau\nMae Ergothioneine yn asid amino sy'n digwydd yn naturiol ac mae'n ddeilliad thiourea o histidine, sy'n cynnwys atom sylffwr ar y …… ..\nMae Nicotinamide adenine dinucleotide (NAD) yn gofactor sy'n cynorthwyo metaboledd a geir ym mhob cell fyw. Mae'n bodoli mewn dwy ffurf …….\nMae NADH yn fath o ensym nicotinamide adenine dinucleotide (NAD), ffurf coenzyme weithredol o gyfansoddyn a fitamin B3 ……….\nMae cael rhy ychydig o imiwnoglobwlinau yn eich gwaed yn rhoi mwy o siawns i chi gael heintiau. Gallai cael gormod ohonynt ……….\nMae anandamide, a elwir hefyd yn N-arachidonoylethanolamine (AEA), yn niwrodrosglwyddydd asid brasterog sy'n deillio o'r …… ..\nMae powdr amrwd Palmitoylethanolamide (PEA) yn asid asid brasterog endogenaidd, sy'n perthyn i'r dosbarth o …… ..\nCynhwysedd: 1287kg / mis\nLactalbumin, a elwir hefyd yn “brotein maidd”, yw'r albwmin sydd wedi'i gynnwys mewn llaeth ac a geir o faidd. Mae lactalbumin i'w gael yn… ..\nMae NACET (N-Acetylcysteine ethyl ester) yn ddeilliad cystein hydraidd lipoffilig newydd gyda nodwedd ffarmacocinetig anarferol ac yn hynod… ..\nMae riboside nicotinamide (NR) yn fitamin rhagflaenydd nicotinamide adenine dinucleotide (NAD +) sydd newydd ei ddarganfod. Mae'r …….\nβ-Lactoglobwlin yw prif brotein maidd llaeth buwch a defaid (~ 3 g / l), ac mae hefyd yn bresennol mewn llawer o famaliaid eraill …….\nMae lactoperoxidase yn ensym a geir yn naturiol mewn llaeth y gwyddys bod ganddo nodweddion gwrthficrobaidd a gwrthocsidiol ………\nOrotate lithiwm (5266-20-6)\nMae orotate lithiwm yn halen sy'n cynnwys lithiwm (metel alcali) ac asid orotig (cyfansoddyn a gynhyrchir yn naturiol yn y corff) â € ¦â.\nFfosffatidylserine (DHM) (51446-62-9)\nMae ffosffatidylserine yn ddeilliad aminophospholipid ac asid amino sy'n cael ei gynhyrchu'n naturiol o fewn y '€'.\nMae dihydromyricetin (neu DHM) yn ddyfyniad o'r Goeden Raisin Siapaneaidd sydd wedi'i defnyddio ers canrifoedd fel gwrth-alcoholâ €.\nMae glucoraphanin yn glucosinolate a geir mewn brocoli, blodfresych a mwstard. Mae glucoraphanin yn cael ei drawsnewid yn sulforaphane â €.\nMae lecithin (alffa-phosphatidylcholine) yn faethol, yn ogystal ag ychwanegiad. Nid yw lecithin yn sylwedd senglâ € ¦â ..\nSylfforaphane, a elwir hefyd yn “dl-sulforaphane”, mae'n gyfansoddyn planhigion naturiol a geir mewn llawer o lysiau cruciferous fel …… ..\nMae Sesamol yn gyfansoddyn ffenolig a geir mewn hadau sesame ac olew sesame ac fe'i hystyrir yn brif gydran gwrthocsidiol ……\nMae powdr GM1 wedi'i ddefnyddio'n helaeth i drin anaf i'r ymennydd hypocsig-isgemig newydd-anedig, clefyd Parkinson… ..\nMae quinone pyrroloquinoline (PQQ), a elwir hefyd yn methoxatin, yn gofactor rhydocs. Mae i'w gael mewn pridd a bwydydd fel ciwifruit, fel …… ..


(Ailgyfeiriad oddi wrth Cyrgyseg)\nTrwy gydol yr oes Sofietaidd, cedwid yr iaith Girgiseg yn gryf gan y Cirgisiaid ethnig a drigasant yng Ngweriniaeth Sosialaidd Sofietaidd Cirgisia, er yr oeddynt yn cyfri am leiafrif o boblogaeth y weriniaeth honno. Yn ôl cyfrifiad 1979, roedd 97.9 y cant o Girgisiaid yn yr Undeb Sofietaidd yn hawlio’r Girgiseg yn famiaith. Er i Rwsieiddio gael mwy o effaith yng Nghirgistan nac yng nghyn-wladwriaethau Sofietaidd eraill Canolbarth Asia, mae llai o bobl yn siarad Rwseg yr ardaloedd gwledig ac mae’r iaith Girgiseg wedi dal ei thir ar draws Cirgistan yn yr 21g. Siaredir Cirgiseg gan ryw 5 miliwn o bobl yng Nghirgistan, ac hefyd yn rhannau o Tsieina, Casachstan, Tajicistan, ac Wsbecistan.\nWedi dod o "https://cy.wikipedia.org/w/index.php?title=Cirgiseg&oldid=9510537"\nLast edited on 5 Ionawr 2020, at 20:20\nNewidiwyd y dudalen hon ddiwethaf ar 5 Ionawr 2020, am 20:20.


Datganiad hygyrchedd - Home\nResources and tools About this site Datganiad hygyrchedd\nDatganiad hygyrchedd ar gyfer gwefan Cyngor ar Bopeth yw hwn.\nCynhelir y wefan gan Cyngor ar Bopeth. Rydym am i gymaint o bobl â phosibl allu defnyddio’r wefan hon. Dylech chi allu:\ndeall ein cynnwys yn hawdd\ngweld delweddau a deunydd amlgyfrwng – gan gynnwys fideos, animeiddiadau a sain\ndarllen testun gyda chyferbynnedd lliw da\nneidio i’r prif gynnwys drwy ddefnyddio bysellfwrdd\nOs oes gennych chi anabledd, gallwch ganfod cyngor ar wneud eich dyfais yn haws i'w defnyddio ar wefan AbilityNet.\nPa mor hygyrch yw’r wefan\nRydym ni’n gwybod nad yw rhannau o’r wefan hon yn gwbl hygyrch, er enghraifft:\nmae cyferbynnedd lliw gwael ar rai tudalennau\nnid yw rhai labeli a negeseuon camgymeriad yn glir\nnid yw rhai botymau wedi’u nodi’n gywir\nnid yw rhai tudalennau a ffurflenni’n gweithio’n dda wrth chwyddo i mewn\nni ellir cyrchu na gwe-lywio rhai tudalennau a ffurflenni gyda bysellfwrdd\nnid oes gan rai dolenni destun defnyddiol neu dim ond oherwydd eu lliw y gallwch weld mai dolenni ydyn nhw\nnid yw gwe-lywio’n gyson\nOs ydych chi angen gwybodaeth am y wefan hon mewn fformat gwahanol fel print mawr, hawdd i’w ddarllen, recordiad sain neu braille, gallwch ofyn drwy ddefnyddio’r ddolen ar ddiwedd pob tudalen. Byddwn yn ystyried eich cais a chysylltu â chi.\nOs ydych chi’n dod ar draws unrhyw broblemau nad ydynt wedi’u rhestru ar y dudalen hon neu’n os ydych yn credu nad ydym yn bodloni gofynion hygyrchedd, gallwch ddweud wrthym amdanynt gan ddefnyddio’r ddolen ar ddiwedd pob tudalen.\nY Comisiwn Cydraddoldeb a Hawliau Dynol (CCHD) sy’n gyfrifol am orfodi Rheoliadau Hygyrchedd Cyrff Sector Cyhoeddus (Gwefannau a Chymwysiadau Symudol) (Rhif 2) 2018 (y ‘rheoliadau hygyrchedd’). Os nad ydych chi’n hapus gyda’r ffordd rydym yn ymateb i’ch cwyn, cysylltwch â’r Gwasanaeth Cynghori a Chymorth Cydraddoldeb (EASS).\nCysylltu â ni ar y ffôn neu ymweld â ni\nRydym yn darparu gwasanaeth ffôn testun i bobl nad ydynt yn gallu clywed na siarad ar y ffôn. Mae rhagor o wybodaeth am ffôn testun ar wefan Relay UK.\nMae gan y rhan fwyaf o’n swyddfeydd ddolenni sain. Gallwn drefnu dehonglwr Iaith Arwyddion Prydain os ydych chi’n cysylltu â ni cyn eich ymweliad. Dyma sut mae cysylltu â ni.\nMae Cyngor ar Bopeth wedi ymrwymo i wneud ei wefan yn hygyrch, yn unol â Rheoliadau Hygyrchedd Cyrff Sector Cyhoeddus (Gwefannau a Chymwysiadau Symudol) (Rhif 2) 2018.\nMae’r wefan yn cydymffurfio’n rhannol â safon AA Web Content Accessibility Guidelines version 2.1, oherwydd yr achosion o ddiffyg cydymffurfio a restrir isod.\nNid yw’r cynnwys a restrir yn yr adran hon yn hygyrch am y rhesymau canlynol.\nRydym yn methu ‘1,4 Gwahaniaethadwy’ Safon AA WCAG 2.1 oherwydd:\nnid yw’r wefan yn bodloni gofyniad cyferbynnedd 3.1 yn erbyn cefndir gwyn ar gyfer elfennau rhyngweithiol neu ddulliau rheoli ffurflenni\nmae rhai tudalennau’n defnyddio lliw i ddangos beth maen nhw’n ei olygu\nRydym yn ailgynllunio’n gwefan a byddwn yn dechrau defnyddio’r dyluniadau hyn yn gynnar yn 2021.\nByddwn yn cael gwared ar y bar offer rhannu cymdeithasol.\nRydym yn methu canllawiau ‘1.3 Addasadwy’, ‘2.1 Hygyrch â bysellfwrdd’, ‘2.4 Gwe-lywio’ a ‘3.3 Cymorth mewnbwn’ safonau AA WCAG 2.1 oherwydd:\nni ellir defnyddio llawer o’r ffurflenni gyda bysellfwrdd yn unig neu ryngwyneb bysellfwrdd\nMae labeli ar goll o rai meysydd ffurflenni sy’n gallu ei gwneud yn anodd gwybod pa faes i’w lenwi\nnid yw cynnwys deinamig wedi’i farcio’n iawn felly ni fydd defnyddwyr technoleg gynorthwyol yn gwybod bod y cynnwys wedi newid\nnid yw negeseuon camgymeriad yn dweud wrth bobl sy’n defnyddio technoleg gynorthwyol fod yna gamgymeriad\nYn 2021, byddwn yn dechrau adolygu sut y bydd pob ffurflen a phob elfen ryngweithiol yn cael ei gweithredu.\nRydym yn ailgynllunio ein gwefan a byddwn yn dechrau defnyddio’r dyluniadau hyn yn gynnar yn 2021.\nRydym yn methu ‘4.1 Cydweddoldeb’ safonau AA WCAG 2.1 oherwydd mae rhywfaint o iaith HTML ac ARIA yn cynnwys priodweddau annilys.\nRydym yn symud i System Rheoli Cynnwys newydd a fydd yn mynd i’r afael â’r materion hyn.\nRydym yn methu canllaw ‘1.4 Gwahaniaethadwy’ safonau AA WCAG 2.1 oherwydd:\nni ellir cau eitemau yn y ddewislen we-lywio gyda’r fysell ‘Esc’\nmae’r testun bar gwe-lywio yn ail-lifo wrth chwyddo i mewn ar destun ar hen dudalennau, ond nid yw’r bar glas yn mynd yn fwy ac mae’n gwneud y testun yn annarllenadwy\nByddwn yn defnyddio dulliau gwe-lywio erbyn dechrau 2021.\nRydym yn methu canllawiau ‘2.1 Hygyrchedd bysellfwrdd’ a ‘2.4 Gwe-lywio’ safonau AA WCAG 2.1 oherwydd:\nni ellir cyrchu nifer o’r adnoddau na’u gwe-lywio gyda’r bysellfwrdd\nnid yw’r adnodd gwe-lywio ar ochr rhai tudalennau mewn trefn resymegol ac nid ydynt yn gadael i chi ddewis dolen gan ddefnyddio bysellfwrdd\nmae gan rai tudalennau fotymau gydag iaith anghywir sy’n effeithio ar sut maent yn gweithio gyda thechnoleg gynorthwyol\nByddwn yn gwneud y gwe-lywio a’r botymau’n hygyrch erbyn dechrau 2021.\nRydym yn methu canllawiau ‘1.4.1 Defnyddio lliw’ a ‘2.4.4 Diben dolen (mewn cyd-destun)’ safonau AA WCAG 2.\nMae gan rai tudalennau ddolenni na ellir gwahaniaethu rhyngddynt â thestun plaen heblaw am eu lliw. Mae hyn yn waeth ar gyfer dolenni pennawd ar dudalennau mynegai, gan nad oes unrhyw ffordd o wybod pa rai sy’n ddolenni.\nMae ‘baich anghyfartal’ yn golygu cynnwys na fyddai’n cymryd llawer o amser neu arian i’w atgyweirio, ond a fyddai’n ei wneud yn llawer haws i’w ddefnyddio.\nRydym yn bwriadu datrys pob problem y byddwn yn dod ar ei thraws, felly nid yw’r adran hon yn berthnasol i ni.\nDdim yn berthnasol ar gyfer y datganiad hwn gan ein bod yn bwriadu datrys pob problem hygyrchedd.\nAr hyn o bryd, rydym hyn symud i System Rheoli Cynnwys newydd - bydd hyn yn datrys llawer o’r problemau sydd wedi’u disgrifio. Ar ôl hynny, byddwn yn cynnal archwiliad allanol o’r safle.\nRydym hefyd wedi datblygu proses i sicrhau ein bod yn bodloni safonau hygyrchedd o hyn allan.\n1. Archwiliadau hygyrchedd ar bob datblygiad sy’n cael ei ryddhau\nRydym yn sicrhau bod pob cynnwys, cynllun a datblygiad newydd yn bodloni safonau hygyrchedd.\n2. Profion sicrhau ansawdd rheolaidd sy’n canolbwyntio ar hygyrchedd\nWrth i gynllunio, adeiladu a diweddaru’r safle, byddwn yn cynnal archwiliadau rheolaidd a phrofion holi ac ateb i sicrhau nad ydym yn ychwanegu unrhyw rwystrau newydd.\n3. Cynnwys pobl gydag anghenion mynediad ym mhob cylch ymchwil\nYn ystod y cyfnodau datblygu cynnar, byddwn yn sicrhau bod pobl ag anghenion mynediad yn cael eu cynnwys yn yr ymchwil.\nByddwn yn cynnal profion defnyddioldeb gyda chynghorwyr sy’n gweithio i Cyngor ar Bopeth a byddwn yn defnyddio ein Grŵp Rhwydwaith Anabledd i recriwtio cyfranogwyr.\nWrth recriwtio cyfranogwyr allanol ar gyfer profion defnyddioldeb, byddwn yn gofalu ein bod yn cynnwys pobl ag anghenion mynediad.\nParatowyd y datganiad hwn ar 23 Medi 2020. Fe’i hadolygwyd ddiwethaf ar 23 Medi 2020.\nProfwyd y wefan hon ddiwethaf rhwng mis Rhagfyr 2019 a mis Ionawr 2020. Cynhaliwyd y profion yn fewnol.\nDefnyddiwyd dull y Fethodoleg Gwerthuso Cydymffurfiaeth Hygyrchedd Gwefan (WCAG-EM) wrth benderfynu ar sampl o dudalennau i’w profi.


Sgwrsio Irkutsk. Sgwrsio am ddim gyda dieithryn ar hap yn syth o Irkutsk.\nCroeso i Chatroulette IrkutskCyswllt i berson aleatory unrhyw le yn y byd. Gyda Chatroulette Irkutsk gallwch ddewis rhwng yr opsiynau canlynol:- Sgwrs am ddim gyda phob math o bobl o Irkutsk. I nodi hyn, ewch i 'Settings'.- Sgwrs gyda gwe-gamera yn y modd 'n fideo'.- Sgwrs gyda meicroffon yn y modd 'micro'.- Sgwrs safle ddienw heb micro ac nid oes unrhyw 'n fideo yn y modd' testun '.- Spy sgyrsiau eraill yn ddienw os ydych yn caniatáu.- Os nad ydych yn dymuno i ni spied newid yn 'Settings'.I ddechrau pwyswch 'F2' neu cliciwch 'dechrau'.\nRhestr o ddinasoedd yn Irkutsk:


Beryn mawr Tsieina F-201346 ar gyfer Cyflenwyr a Ffatri pwmp piston Rexroth A4VG125 | Pwer Hylif Eliffant\nUnedau Llywio Orbitrol Hydrolig\nRhannau sbâr Pwmp Piston Hydrolig\nPwmp Ceiliog Hydrolig a Rhannau Sbâr\nRhannau Pwmp Rexroth\nPwmp Hydrolig 6E6474 Amnewid Cetris ar gyfer Lo Olwyn ...\nPwmp piston pwmp cath OEM cyfres sbâr 9T\n1P40 GWERTH RHEOLI GWERTHOEDD CYFARWYDDOL 1SPOOL\nF-201346 dwyn mawr ar gyfer pwmp piston Rexroth A4VG125\nA2FE160 180 pwmp piston darnau sbâr Big Bearing T7FC070\nF-201346 yw dwyn gwreiddiol pwmp plymiwr Rexroth A4VG125. Mae Pŵer Hylif Eliffant yn darparu Bearings pwmp plymiwr hydrolig. Mae'r Bearings gwreiddiol ar gael am brisiau rhesymol ac yn cael eu cludo o fewn 5 diwrnod.\nRhan bwysig y pwmp plymiwr yw'r dwyn. Os oes chwarae yn y beryn, ni ellir gwarantu cliriad arferol y tri phâr o barau ffrithiant y tu mewn i'r pwmp hydrolig. Ar yr un pryd, bydd trwch y ffilm olew dwyn hydrostatig ym mhob pâr ffrithiant yn cael ei ddinistrio, gan leihau'r defnydd o'r dwyn pwmp plymiwr. bywyd. Yn ôl y wybodaeth a ddarperir gan y gwneuthurwr pwmp hydrolig, oes gwasanaeth cyfartalog y dwyn yw 10000h, ac mae angen ailosod y porthladd newydd os eir y tu hwnt i'r gwerth hwn. Ni ellir canfod berynnau sy'n cael eu tynnu heb offer profi proffesiynol, a dim ond yn weledol y gellir eu harchwilio'n weledol. Os canfyddir crafiadau neu afliwiad ar wyneb y rholer, rhaid eu disodli.\nWrth ailosod berynnau, dylid rhoi sylw i lythrennau a modelau Saesneg y berynnau gwreiddiol. Mae'r rhan fwyaf o'r berynnau pwmp plymiwr yn defnyddio Bearings capasiti llwyth mawr. Prynu'r gwneuthurwr gwreiddiol a'r manylebau gwreiddiol. Os ydych chi'n disodli brand arall, dylech ymgynghori â pherson sydd â phrofiad gyda'r dwyn i edrych i fyny'r bwrdd a'i gyfnewid, y pwrpas yw cynnal lefel cywirdeb a chynhwysedd llwyth y beryn.\nGall pympiau plymiwr echelinol hefyd ddefnyddio trawsnewidyddion amledd i arbed ynni trydanol. Yn y broses gynhyrchu wirioneddol, mae pympiau plymiwr echelinol fel arfer yn cael eu gweithredu o dan bwysau neu lif i addasu'r cyflwr gweithredu. Pan fydd y gwasgedd gwirioneddol yn fwy na'r pwysau gofynnol, caiff ei addasu trwy'r falf rhyddhad i gadw ei bwysau gweithredu'n sefydlog a gadael i'r falf rhyddhad ryddhau'r gormodedd. Mae'r modur wedi bod yn rhedeg ar gyflymder llawn dro ar ôl tro, ac mae'r defnydd pŵer yn aros yr un fath.\nMae dwy ffurf i'r plât falf: dosbarthiad llif awyren a dosbarthiad llif sfferig. Mae'r pâr ffrithiant o ddosbarthiad llif sfferig yn cael ei atgyweirio trwy falu pan fydd y crafiadau ar wyneb dosbarthiad llif y silindr yn gymharol fas: pan fydd y rhigol ar wyneb dosbarthiad llif y silindr yn ddwfn, dylid llenwi'r rhigol â "thechnoleg peirianneg wyneb "cyn malu Peidiwch â malu'n ddall i atal yr haen gopr rhag teneuo neu ollyngiadau olew o'r sylfaen ddur.\nWrth ddefnyddio gorlif i addasu'r pwysau a'r llif, mae peth o'r gormodedd yn gorlifo yn ôl i'r system wreiddiol, gan arwain at bwer diwerth y pwmp plymiwr ac effeithlonrwydd gweithredu isel. Os defnyddir gwrthdröydd arbed ynni Chuangjie, gellir gosod y falf gorlif ar gau, trwy'r gwrthdröydd arbed ynni ei hun yn addasu'r pwysau gweithredu yn awtomatig i gynnal sefydlogrwydd y pwysau gweithredu, ac yn olrhain pwysau'r ddyfais yn awtomatig. Gwireddu rheolaeth awtomatig, a thrwy hynny arbed y defnydd o ynni. Mantais fwyaf y dull addasu hwn yw y gall leihau defnydd ynni gweithredol y pwmp piston echelinol, a gall yr effaith arbed pŵer gyrraedd mwy na 30%.\nHelo, mae Elephant Fluid Power yn grŵp datblygu o ansawdd uchel sydd â grym technegol cryf, sy'n darparu cynhyrchion o ansawdd uchel, datrysiadau cyflawn a chwmnïau gwasanaeth technegol o'r radd flaenaf i ddefnyddwyr. Mae'r cwmni'n cadw at yr egwyddor o sefydlu busnes yn onest, cadw busnes o ansawdd, a gwneud cynnydd gyda chynnydd. Mae'n parhau i ddringo copaon newydd yn gyflymach ac yn cyfrannu at y diwydiant awtomeiddio cenedlaethol. Croeso i gwsmeriaid hen a newydd brynu eu hoff gynhyrchion yn hyderus. Byddwn yn eich gwasanaethu'n galonnog!\nBlaenorol: A2FE160 180 pwmp piston darnau sbâr Big Bearing T7FC070\nNesaf: 1P40 GWERTH RHEOLI GWERTHOEDD CYFARWYDDOL 1SPOOL\nA2FE160 180 pwmp piston darnau sbâr Gan gadw mawr ...


Datganiad Ysgrifenedig - Cynnydd o ran cyrraedd y targed ar gyfer tai fforddiadwy | LLYW.CYMRU\nMae’n dda gennyf fedru cyhoeddi bod awdurdodau lleol wedi nodi iddynt ddarparu 4,474 yn rhagor o dai fforddiadwy ledled Cymru yn ystod 2011-12 a 2012-13. Mae’r nifer hwnnw’n 60 y cant o’r targed o ddarparu 7500 yn rhagor o gartrefi fforddiadwy yn ystod tymor y Llywodraeth hon.\nMae’r ffigurau hyn yn dangos yn glir ein bod ar y trywydd iawn i gwrdd â’n targed. Un o’r elfennau sy’n hanfodol er mwyn cyrraedd y targed hwnnw yw’r Grant Cyllid Tai, a gyhoeddwyd yn ddiweddar. Mae hwnnw’n becyn cyllido newydd a fydd yn cael £4 miliwn y flwyddyn oddi wrth Lywodraeth Cymru dros y 30 mlynedd nesaf i gefnogi buddsoddiad cyffredinol o ryw £130 miliwn, gan ddarparu dros 1,000 o gartrefi newydd fforddiadwy yn ystod y ddwy flynedd nesaf.\nMae hwn yn arwydd clir bod ein hymrwymiad i’r maes tai yn parhau, ac yn tystio hefyd i’r cynnydd ardderchog a wnaed yn ystod y ddwy flynedd gyntaf. Rydyn ni’n bwriadu parhau i arloesi er mwyn darparu rhagor o dai fforddiadwy o safon uchel a fydd yn diwallu’r amryfal anghenion sydd gan bobl. Bydd hynny’n fodd i gefnogi’n hamcanion ehangach o ran trechu tlodi, atal digartrefedd a lliniaru effeithiau’r diwygiadau lles, a bydd yn sail i’r gwaith o greu swyddi a thwf yng Nghymru.\nRwyf yn arbennig o falch ein bod wedi rhagori eisoes ar ein targed o sicrhau bod 500 o gartrefi newydd fforddiadwy yn cael eu darparu. Adeiladwyd y cartrefi hynny ar dir dros ben oedd gan y sector cyhoeddus. Mae’r awdurdodau lleol wedi nodi bod cyfanswm o 857 o gartrefi fforddiadwy ychwanegol wedi’u darparu yn 2011-2012 a 2012-213 ar dir a ddarparwyd gan y sector cyhoeddus. Bydd y Tasglu Cyflenwad Tai a sefydlwyd gennyf yn cyflwyno’i adroddiad erbyn diwedd y flwyddyn, a bydd yn gwneud argymhellion ynghylch sut y gallwn adeiladu ar y llwyddiant hwnnw, a hefyd ynghylch beth mwy y gellir ei wneud i wella’r cyflenwad tai ym mhob cwr o Gymru.


Rhybuddio yn erbyn datganoli darlledu i Gymru – Golwg360\n4 Mawrth 2018 am 15:26 Diweddarwyd am 15:28\nMae’r academydd blaenllaw, yr Athro Ruth McElroy wedi rhybuddio yn erbyn datganoli darlledu i Gymru.\nDrwy rannu ffi’r drwydded yng Nghymru, Lloegr, yr Alban a Gogledd Iwerddon ar sail poblogaeth y gwledydd unigol, meddai, fe fyddai Cymru’n derbyn llai na’r gwledydd eraill.\nCaiff y BBC ac ITV eu rheoleiddio gan Ofcom, ac S4C wedi’i hariannu’n bennaf drwy ffi’r drwydded ynghyd â grant gan Lywodraeth Prydain.\nDywedodd yr Athro Ruth McElroy wrth raglen Sunday Politics Wales y BBC: “Mae’n aneglur pa ddull fyddai’n cael ei ddefnyddio i godi arian.\n“Os cymerwn ni’r BBC er enghraifft. Ar hyn o bryd, rydym yn talu amdani drwy dalu ffi’r drwydded.\n“Un ffordd o’i gwneud hi fyddai torri’r arian yn briodol fesul poblogaeth yr amryw wledydd.\n“Fe allai hynny olygu, mewn gwirionedd, ein bod ni’n cael llai o arian i’w wario ar ddarlledu yng Nghymru nag sydd gennym ar hyn o bryd.”\nYchwanegodd fod rhaid edrych eto ar “ymarferoldeb” datganoli darlledu i Gymru.\nDarlledu yn Gymraeg\nSerch hynny, mae’r Athro McElroy yn dweud y gallai’r drefn fod yn wahanol ar gyfer gwasanaeth darlledu Cymraeg.\nMewn dadl yn y Senedd ym Mae Caerdydd, roedd Aelod Cynulliad Plaid Cymru, Sian Gwenllian wedi dadlau ei bod yn “bwysicach nag erioed” fod darlledu’n cael ei ddatganoli i Gymru “er mwyn sicrhau bod llwyfan i lais Cymru”.\nOnd mae’r Gweinidog Diwylliant, yr Arglwydd Elis-Thomas, y darlithydd Dr Jamie Medhurst o Brifysgol Aberystwyth a Guto Harri ymhlith y rhai sy’n dweud nad nawr yw’r amser i ddatganoli grymoedd darlledu.\nMae’n rhaid i’r BBC gynhyrchu o leiaf 470 awr o raglenni Cymreig bob blwyddyn, a 250 o’r oriau hynny ar gyfer rhaglenni newyddion.\nMae’n rhaid i ITV ddarlledu pum awr a hanner o raglenni newyddion Cymreig bob wythnos.\nFe fydd adroddiad annibynnol ar S4C yn cael ei gyhoeddi’n fuan.\nFe fu’r myfyriwr Elfed Wyn Jones yn ymprydio’n ddiweddar er mwyn galw am ddatganoli darlledu i Gymru.\n“Dw i wir yn teimlo bod y mater yma’n dyngedfennol i’n democratiaeth ni yng Nghymru,” meddai cyn ymprydio.


Llywodraeth Cymru | Datganiad Ysgrifenedig - Ymateb Llywodraeth Cymru i Adroddiad y Gweithgor ar yr Iaith Gymraeg a Llywodraeth Leol\nDatganiad Ysgrifenedig - Ymateb Llywodraeth Cymru i Adroddiad y Gweithgor ar yr Iaith Gymraeg a Llywodraeth Leol\nHafan > Amdanom ni > Y Cabinet a'r Gweinidogion > Datganiadau > Datganiad Ysgrifenedig - Ymateb Llywodraeth Cymru i Adroddiad y Gweithgor ar yr Iaith Gymraeg a Llywodraeth Leol\nAdroddiad y Gweithgor ar yr Iaith Gymraeg a Llywodraeth Leol.\nCyhoeddais Iaith, Gwaith a Gwasanaethau Dwyieithog, Adroddiad y Gweithgor ar yr Iaith Gymraeg a Llywodraeth Leol, yn dilyn datganiad llafar yn y Senedd ar 14 Mehefin. Mae’r Adroddiad yn cynnwys nifer o argymhellion sydd, yng ngeiriau’r Cadeirydd, Rhodri Glyn Thomas, yn “heriol ond ymarferol”. Ar y pryd, addewais wrando ar farn Awdurdodau Lleol ac eraill cyn ymateb. Heddiw rwy’n cyhoeddi ymateb Llywodraeth Cymru.\nComisiynwyd yr Adroddiad yn dilyn pryderon a fynegwyd gan Aelodau’r Cynulliad yn ystod trafodaethau ar ddiwygio Llywodraeth Leol. Roedd y pryderon hynny yn ymwneud â sefyllfa’r Gymraeg fel iaith weinyddol pe bai rhaglen o uno Awdurdodau Lleol yn cael ei gweithredu.\nErs hynny, mae llawer wedi digwydd, gan gynnwys cyhoeddi’r rhaglen lywodraethu, Symud Cymru Ymlaen 2016-2021, sy’n gosod blaenoriaethau newydd Llywodraeth Cymru i’r iaith Gymraeg a Llywodraeth Leol.\nAr 4 Hydref, yn dilyn cyfarfodydd gydag Arweinwyr Awdurdodau Lleol dros yr haf, fe wnes i ddatganiad i’r Cynulliad ar y ffordd ymlaen i Lywodraeth Leol. Ni fydd rhaglen o uno Awdurdodau Lleol yn cael ei gweithredu, ag eithrio os yw Awdurdodau yn dymuno gwneud hynny yn wirfoddol. Byddaf yn ymgysylltu ymhellach gydag Awdurdodau Lleol ar gynigion i ymestyn a dyfnhau eu swyddogaethau sy’n cael eu cyflawni ar lefel rhanbarthol, a bydd y Prif Awdurdodau yn parhau fel yr haen ddemocrataidd leol a’r mynediad i wasanaethau lleol.\nYm mis Awst, lansiodd Gweinidog y Gymraeg a Dysgu Gydol Oes ymgynghoriad ar strategaeth ddrafft newydd Llywodraeth Cymru i’r Gymraeg, sy’n cynnwys nod o filiwn o siaradwyr Cymraeg erbyn 2050. Mae’r nod yma yn uchelgeisiol ond mae’n adeiladu ar y sylfaen gadarn a osodwyd eisoes drwy bolisïau a deddfwriaeth i sicrhau ffyniant yr iaith Gymraeg. Mae’r Gweinidog hefyd wedi cyhoeddi y bydd yn adolygu Mesur y Gymraeg 2011 gyda’r bwriad i gyflwyno Bil newydd, gan nodi “\nrwy’n awyddus i edrych eto ar y Mesur er mwyn sicrhau fod y sylfaen ddeddfwriaethol ar gyfer y dyfodol yn addas, yn gyfredol a hefyd yn sicrhau bod y broses o wneud a gosod safonau yn llai biwrocrataidd.”\nYm maes addysg bellach ac addysg uwch, mae Ysgrifennydd y Cabinet dros Addysg wedi cyhoeddi adolygiad o’r Coleg Cymraeg Cenedlaethol. Ar ôl pum mlynedd, mae’n amser priodol i edrych eto ar gyfrifoldebau’r Coleg, gan gynnwys a ddylai’r Coleg fod â chyfrifoldebau ym maes addysg bellach.\nYn ogystal, yn y refferendwm ar 23 Mehefin, pleidleisiodd y DU drwy fwyafrif bach i adael yr Undeb Ewropeaidd. Bydd yr oblygiadau yn bell gyrhaeddol i bawb yng Nghymru, yn enwedig o ran polisi datblygu economaidd a datblygu gwledig, cyflogaeth a hyfforddiant, a rhaglenni a ariennir gan gronfeydd strwythurol Ewropeaidd. Prif flaenoriaeth Llywodraeth Cymru yw diogelu buddiannau Cymru wrth i’r DU adael yr Undeb Ewropeaidd.\nGyda’i gilydd, mae’r datblygiadau pwysig hyn yn gosod cyd-destun newydd i ystyried Adroddiad y Gweithgor.\nNid ydym yn medru derbyn dau argymhelliad cysylltiedig, sef argymhellion 2(a) a 3, a fyddai’n gorfodi isafswm sgiliau iaith Gymraeg ar bob swydd yng ngweithlu Llywodraeth Leol, beth bynnag yw gofynion y swyddi hynny. Mae’r gyfundrefn safonau, fel y mae Comisiynydd y Gymraeg wedi ei chymhwyso at Awdurdodau Lleol, eisoes yn gorfodi Awdurdodau Lleol i asesu pob swydd newydd a phob swydd wag am anghenion ieithyddol cyn recriwtio ac apwyntio. Mae’r safonau yn cynnal yr egwyddor sylfaenol y dylai fod cysylltiad uniongyrchol rhwng gofynion swydd a gofynion ieithyddol.\nMae’r strategaeth ddrafft newydd ar gyfer yr iaith Gymraeg yn rhoi ffocws ar yr angen i gynllunio, drwy’r system addysg, er mwyn “cynyddu nifer y bobl sy’n gallu gweithio drwy'r Gymraeg mewn nifer o feysydd arbenigol a gwasanaethau, fel bod gwasanaethau Cymraeg ar gael i’r bobl.” Rydym yn credu mai dyma’r dull mwyaf effeithiol ar unwaith o gwrdd â’r nod o gynyddu’r nifer sy’n gallu a defnyddio’r Gymraeg yn y gweithle.\nMae’n glir bod modd symud ymlaen gyda’r rhan fwyaf o argymhellion eraill yr Adroddiad, ac rydym yn cefnogi ffocws yr Adroddiad ar arweinyddiaeth, Cymraeg yn y gweithle ac fel iaith weinyddol yn Llywodraeth Leol, hyfforddiant, cyfleon digidol, newid ymddygiad a chadernid cymunedau ble mae’r Gymraeg yn gryf. Rydym yn cydnabod rôl yr iaith Gymraeg mewn datblygu economaidd, gan gynnwys rôl trefi prifysgol megis Caerfyrddin, Aberystwyth a Bangor, a bydd hyn yn nodwedd o’n ffordd ymlaen ehangach.\nUn o brif amcanion Deddf Llesiant Cenedlaethau’r Dyfodol (Cymru) 2015 yw i osod fframwaith ar gyfer datblygu cynaliadwy sy’n hyrwyddo cynllunio economaidd a chynllunio iaith integredig drwy gynlluniau llesiant lleol. Byddem yn annog Awdurdodau Lleol i weithio gyda’i gilydd ar hyn, er mwyn pennu eu blaenoriaethau lleol a rhanbarthol, drwy bartneriaethau sefydledig fel Bwrdd Uchelgais Economaidd Gogledd Cymru a’r Partneriaeth Tyfu Canolbarth Cymru. Bydd Llywodraeth Cymru yn parhau i gefnogi a hyrwyddo y fath gyd-weithio rhanbarthol.\nYn hytrach na gweithredu’r argymhellion fesul un, fodd bynnag, rydym o’r farn bod y strategaeth ddrafft newydd i’r iaith Gymraeg a’r cynlluniau gweithredu yn rhoi cyfle i ni dynnu’r llinynnau at ei gilydd mewn ffordd rymus ac effeithiol. Byddai hyn yn fodd i Lywodraeth Cymru roi cyfeiriad clir i bolisi’r iaith Gymraeg sy’n ennyn cefnogaeth ym mhob rhan o Gymru, yn integredig, ac yn gwneud y gorau o adnoddau prin.\nRwy’n ddiolchgar eto i Rhodri Glyn Thomas ac aelodau’r Gweithgor am eu gwaith ac ar ran Llywodraeth Cymru, rwy’n annog pawb i ddweud eu dweud ar ein cynigion ar gyfer Llywodraeth Leol ac ar y strategaeth ddrafft newydd, Miliwn o siaradwyr Cymraeg erbyn 2050.


Llwyddiant i’r Cymry yn seremoni’r Golden Globes nos Sul – Golwg360\nMae gan Christian Bale a Matthew Rhys achos i ddathlu heddiw\nGwobrau Golden Globes\nRoedd actorion o Gymru ymhlith y sêr a gafodd lwyddiant yn y Golden Globes dros nos.\nCafodd y seremoni wobrwyo flynyddol, sy’n un o binaclau’r flwyddyn ar gyfer diwydiant ffilm a theledu’r byd, ei chynnal yn Beverly Hills, Califfornia.\nY ffilm Bohemian Rhapsody oedd un o enillwyr mawr y noson, gyda’r cynhyrchiad ei hun yn derbyn y wobr am y ddrama orau a Rami Malek yn cael ei enwi yr actor gorau am ei bortread o Freddie Mercury.\nOnd o ran llwyddiant y Cymry, fe dderbyniodd Christian Bale, sy’n enedigol o Hwlffordd, wobr yr actor gorau mewn comedi neu sioe gerddorol am ei ran fel cyn-Ddirprwy Arlywydd yr Unol Daleithiau, Dick Cheney, yn Vice.\nYn derbyn y wobr am y ddrama deledu orau oedd The Americans, sy’n cynnwys yr actor o Gaerdydd, Matthew Rhys, a enillodd Emmy am ei ran yn y gyfres Netflix ychydig fisoedd yn ôl.\nRoedd hefyd wedi’i enwebu ar gyfer gwobr yr actor gorau mewn cyfres ddrama deledu.\nWrth gael ei wobrwyo am yr actor gorau mewn cyfres deledu wedyn, fe gyflwynodd Michael Douglas, seren y gyfres Netflix, The Kominsky Method, y wobr i’w wraig o Abertawe, Catherine Zeta Jones, yn ogystal â’i dad, Kirk Douglas, sy’n 102 oed.\nYmhlith yr actorion eraill o wledydd Prydain sydd ag achos i ddathlu heddiw mae Olivia Colman, a gipiodd y wobr am yr actores orau am ei phortread o’r Frenhines Anne yn y ffilm The Favorite.\nAeth gwobr yr actor gorau mewn cyfres ddrama deledu i’r Albanwr Richard Madden – seren The Bodyguard – tra bo Sandra Oh wedi derbyn yr un wobr i actores am ei rhan yn Killing Eve.\nUn arall a gafodd lwyddiant oedd Ben Wishaw, a gafodd ei enwi yr actor cynorthwyol gorau am ei bortread o Norman Scott yn A Very English Scandal, sy’n olrhain ei berthynas honedig â chyn-arweinydd y Blaid Ryddfrydol yn yr 1970au, Jeremy Thorpe.\nMae ar gael i unrhyw unigolyn rhwng 16-30 oed yn ardal Cyngor Tref Ffestiniog


Cynnal A Chadw Cyrsiau Dŵr - Cyngor Sir Ceredigion\nOs ydych chi’n berchen ar dir ar lan cwrs dŵr neu os oes cwrs dŵr yn rhedeg drwy’ch tir neu oddi tano, rydych yn ‘Berchennog Glannau’r Afon’.\nMae perchnogion tir, preswylwyr a busnesau sydd ag eiddo ar lan afon, nant neu ffos yn debygol o fod yn Berchnogion Glannau’r Afon, ac mae yno gyfrifoldebau’n gysylltiedig â hynny.\nOs oes afon neu nant gefngefn ag unrhyw eiddo, perchennog yr eiddo hwnnw fydd perchennog glannau’r afon yn ôl pob tebyg, ac ef neu hi fydd piau’r tir hyd at ganol y cwrs dŵr. Gyda hynny daw rhai hawliau a chyfrifoldebau penodol, gan gynnwys:\nDerbyn llif y dŵr yn ei gyfaint a’i ansawdd naturiol, heb ymyrraeth ormodol yn hynny o beth\nAmddiffyn eich eiddo rhag llifogydd o’r cwrs dŵr ac atal glannau’r cwrs dŵr ac unrhyw strwythurau gerllaw rhag erydu\nSicrhau bod y llif yn mynd heibio heb ei rwystro, ei lygru na’i wyro\nCynnal a chadw glannau’r cwrs dŵr a’i wely (gan gynnwys unrhyw goed neu lwyni sy’n tyfu ar y glannau) ynghyd ag unrhyw amddiffynfeydd rhag llifogydd\nBydd yn rhaid cael caniatâd y Cyngor neu Gyfoeth Naturiol Cymru cyn adeiladu strwythur newydd sy’n gorgyffwrdd â’r cwrs dŵr neu’n newid llif y dŵr\nRhoddir y cyfrifoldebau hyn ar bobl gyda’r nod o helpu i reoli perygl llifogydd a diogelu’r amgylchedd.\nFe gewch chi fwy o wybodaeth am hawliau a chyfrifoldebau Perchnogion Glannau’r Afon yn nogfen Cyfoeth Naturiol Cymru, Canllaw i’ch hawliau a’ch cyfrifoldebau fel perchennog glannau afon yng Nghymru. Mae’r ddogfen honno hefyd yn rhoi cyngor ar ddod i ddeall perygl llifogydd, cyrsiau dŵr llanw, ceuffosydd, melinau, argaeau, Cyfarwyddeb Fframwaith Dŵr 2000 a’r posibilrwydd o ddynodi strwythurau penodol yn asedau rheoli perygl llifogydd.\nBydd angen i berchnogion glannau’r afon gadw’r cwrs dŵr yn rhydd o unrhyw sbwriel, gwastraff o’r ardd ac unrhyw falurion eraill boed hynny’n falurion naturiol ai peidio. Nid yw gwaredu gwastraff gwyrdd / gwastraff o’r ardd yn arfer derbyniol. Mi all hyn ledu rhywogaethau planhigion ymledol a hefyd llygru’r cwrs dŵr. Mae Cyngor Sir Ceredigion yn cynnig gwasanaeth casglu gwastraff gwyrdd ac y mae gwybodaeth bellach ar y gwasanaeth yma ar y dudalen Gwastraff o’r Ardd.\nMae’n hanfodol cynnal a chadw cyrsiau dŵr cyffredin a’u clirio er mwyn rheoli perygl llifogydd yn lleol, ac os na fyddwch yn sicrhau bod y cwrs dŵr yn llifo’n rhydd, a bod llifogydd yn digwydd o ganlyniad i hynny, gall Cyngor Sir Ceredigion fynnu’ch bod yn gwneud gwaith i gynnal a chadw’r cwrs dŵr a gallai gymryd camau cyfreithiol yn eich erbyn.\nFodd bynnag, mae’n rhaid i berchennog glannau’r afon gael caniatâd y corff rheoleiddio cyn gwneud unrhyw waith mewn unrhyw gwrs dŵr neu ar y glannau, ar wahân i lanhau a chynnal a chadw yn gyffredinol (er enghraifft, drwy chwynnu neu glirio sbwriel). Am fwy o wybodaeth, ewch i’r dudalen ar Ganiatâd Cwrs Dŵr Cyffredin.\nEfallai y bydd yn rhaid cael caniatâd cynllunio hefyd cyn gwneud gwaith ar gwrs dŵr, yn ogystal â chaniatâd amddiffyn rhag llifogydd a chaniatâd cwrs dŵr cyffredin. Holwch y Cyngor i gael gwybod a fydd angen caniatâd cynllunio arnoch cyn gwneud unrhyw waith; efallai y bydd gofyn ichi wneud asesiad o berygl/canlyniadau llifogydd i fynd gyda’ch cais.